TENGKU PERMAISURI SELANGOR ZAHIR RASA KECEWA INDIVIDU BERTINDAK KEJAM TERHADAP HAIWAN

SHAH ALAM: Tengku Permaisuri Selangor Tengku Permaisuri Norashikin menzahirkan perasaan sangat kecewa ekoran masih ada individu yang tidak berperikemanusiaan dan tergamak berlaku kejam terhadap haiwan secara terbuka.

Baginda yang merupakan Penaung Diraja Program Stray Free Selangor (SFS)  menzahirkan perasaan amat sedih dan dukacita susulan beberapa kejadian terbaharu yang membabitkan kezaliman terhadap haiwan peliharaan dan terbiar.

Susulan itu, Tengku Permaisuri Selangor menggesa agar pihak berwajib melakukan siasatan sehingga pelakunya dapat dikenal pasti dan dihadapkan ke muka pengadilan.

“Masyarakat yang mempunyai maklumat atau menyaksikan kejadian seumpamanya supaya segera melaporkan kepada pihak berkuasa,” titah Tengku Permaisuri Norashikin menerusi kiriman di Facebook rasmi Selangor Royal Office, hari ini.

Baginda turut mengingatkan bahawa kezaliman terhadap haiwan boleh dikenakan tindakan di bawah Akta Kebajikan Haiwan 2015 yang memperuntukkan beberapa seksyen khusus iaitu Seksyen 29 untuk penganiayaan haiwan, Seksyen 30 (pembunuhan haiwan) dan Seksyen 31 (pemberian racun).

Susulan itu Tengku Permaisuri Norashikin menyeru agar ahli masyarakat agar lebih prihatin, mempunyai perasaan belas kasihan dan terus menyemai sifat empati dan perikemanusiaan serta sayangkan haiwan peliharaan dan terbiar.

Permaisuri Selangor juga berharap kebajikan haiwan-haiwan ini sentiasa diberi perhatian terutamanya keperluan persekitaran yang sesuai, dilindungi daripada ancaman penyakit serta keperluan mempamerkan corak kelakuan semula jadi.

“Masyarakat dan para sukarelawan penyelamat haiwan juga perlu untuk memandulkan (neuter) kucing dan anjing terbiar agar haiwan ini tidak membiak dalam persekitaran yang tidak sesuai,” titah baginda.–AlHijrah Online


LIMA NEGERI BERALIH FASA DUA PELAN PEMULIHAN NEGARA

PUTRAJAYA: Lima negeri akan beralih kepada fasa dua Pelan Pemulihan Negara (PPN), yang berkuatkuasa pada 5 Julai (Isnin).

Menteri Kanan (Keselamatan), Datuk Seri Ismail Sabri Yaakob berkata, lima negeri tersebut merupakan Perlis, Perak, Kelantan, Terengganu dan Pahang.

Menurutnya, keputusan dibuat berdasarkan nilai ambang di negeri-negeri berkenaan yang telah berjaya dicapai.

“Antara sektor yang dibenarkan beroperasi dalam Fasa Kedua adalah kedai buku dan alat tulis, telekomunikasi, kedai cuci kereta, gunting rambut.

“Dari segi pergerakan, daerah dan negeri masih dilarang kecuali kelonggaran diberikan kepada guru sekolah dan pelajar yang perlu mengikuti kelas peperiksaan,” katanya dalam sidang media berhubung Fasa Kawalan Pergerakan Pelan Pemulihan Negara bersama Menteri Kewangan, Tengku Datuk Seri Zafrul Abdul Aziz, secara maya, hari ini.

Tambah Ismail, tiga indikator yang perlu dipatuhi untuk beralih kepada Fasa Kedua (PPN)  iaitu purata kes harian di bawah 4,000 kes, kadar penggunaan kapasiti wad Unit Rawatan Rapi (ICU) dan kadar vaksinasi yang telah menerima dua dos lengkap melebihi 10 peratus.—AlHijrah Online


JEMAAH HAJI MULA BERWUKUF DI ARAFAH

ARAFAH: 60,000 jemaah haji yang tiba di Arafah awal pagi tadi mula melaksanakan ibadah wukuf di Arafah selepas selesai menunaikan solat jamak Zuhur dan Asar.

Terdahulu di Arafah, Masjid Namirah dipenuhi ribuan jemaah yang mendengar penyampaian khutbah oleh salah seorang Imam Besar Masjidil Haram, Sheikh Dr Bandar Baleelah.

Khutbah Arafah mengingatkan umat Islam kepada khutbah terakhir Rasulullah pada 9 Zulhijjah, 10 tahun selepas penghijrahan baginda dari Madinah ke Makkah.

Di Arafah hari ini, jemaah berpeluang beribadah dan membaca Al-Quran selama beberapa jam sementara menunggu terbenamnya matahari seterusnya menuju Muzdalifah.

Terdahulu pada 8 Zulhijjah, jemaah dibawa ke Mina menggunakan 3,000 bas khas dengan pematuhan SOP yang ketat di mana hanya 20 jemaah ditempatkan dalam sebuah bas.

Khemah khas di Mina juga mengamalkan penjarakan fizikal di mana hanya empat jemaah ditempatkan dalam satu bilik di samping menempatkan penghadang antara satu sama lain.

Tahun ini Arab Saudi hanya membenarkan 60, 000 jemaah menunaikan rukun Islam kelima itu dan jumlah itu lebih besar berbanding musim haji tahun lepas.

60,000 jemaah itu terdiri daripada warga tempatan dan warga asing yang berada di Makkah  dan  antara insan  terpilih daripada 558, 000 permohonan secara dalam talian. – Alhijrah Online / Nadzirah Sharingat


CUACA PANAS, KUTIPAN SAMPAH WAKTU MALAM

IPOH: Majlis Bandaraya Ipoh (MBI) mengambil pendekatan mengubah waktu kutipan sampah serta kerja-kerja pembersihan ke waktu malam berbanding waktu pagi sebelum ini.

Ia susulan daerah Kinta, Hulu Perak dan Manjung telah dikategorikan cuaca panas tahap satu.

Datuk Bandar Ipoh Datuk Rumaizi Baharin berkata, tindakan itu wajar bagi mengelakkan sebarang risiko strok haba kepada para petugas pembersihan yang berdepan dengan cuaca panas sehingga mencapai 37 darjah Celcius di Perak.

Laporan penuh dalam Berita AlHijrah 14 Mei 2023.–AlHijrah Online


EBIT LEW DIDAKWA 11 PERTUDUHAN TERMASUK BERKAITAN GANGGUAN SEKSUAL

TENOM: Pendakwah, Ebit Irawan Ibrahim Lew atau dikenali Ebit Lew, hari ini dihadapkan ke mahkamah di Tenom, Sabah dipercayai membabitkan 11 pertuduhan termasuk berkaitan gangguan seksual.

Ebit, 37, tiba di Mahkamah Litar di Pejabat Daerah Tenom kira-kira jam 9 pagi tadi dengan menaiki sebuah Toyota Vellfire serta ditemani sekumpulan individu lain.

Satu sidang media dijadual akan dilakukan Pengarah Jabatan Siasatan Jenayah (JSJ) Bukit Aman, Datuk Seri Abd Jalil Hassan berhubung kes terbabit selepas selesai proses pertuduhan terhadap Ebit.

Difahamkan, Ebit kini berada di Sabah untuk menjalankan kerja amal. –AlHijrah Online


TV ALHIJRAH KEMBALI TERBITKAN BERITA BERBAHASA ARAB

KUALA LUMPUR: Stesen televisyen Islam negara, TV Alhijrah kembali menerbitkan berita berbahasa Arab dalam usaha untuk mendekatkan rakyat Malaysia dengan bahasa Al-Quran.

Berita tersebut dinamakan Globalhijrah Arab dengan fokus utamanya adalah isu-isu antarabangsa melibatkan dunia Islam dan nasib umat Islam di seluruh dunia termasuk yang ditindas.

Globalhijrah Arab bersiaran pada setiap Rabu pada jam 8.45 malam dan ia disiarkan eksklusif hanya di laman Facebook rasmi TV Alhijrah.

Selain berkongsi laporan berita luar negara, uniknya Globalhijrah Arab adalah program itu juga akan menyelitkan unsur pendidikan melalui pengenalan slot ringkas mengajar perkataan bahasa Arab terpilih.

Sari kata bahasa Melayu juga akan disediakan sepanjang program itu bagi memudahkan penonton, khususnya rakyat Malaysia memahami laporan yang disampaikan.

Bagi penerbit dan penyampai Globalhijrah Arab, Hanan Mohd Said, usaha untuk menerbitkan kembali berita berbahasa Arab adalah untuk menyemai perasaan cinta kepada bahasa suci Al-Quran itu.

“Selain untuk memberikan kesedaran kepada orang ramai, antara sebab Globalhijrah Arab diterbitkan adalah kerana rakyat Malaysia sukakan perkara yang unik dan kita harap usaha ini akan menarik minat mereka untuk menonton laporan berita mengenai apa yang terjadi di negara-negara luar termasuk dunia Islam,” katanya.

Sementara itu Ketua Pegawai Eksekutif TV Alhijrah, Namanzee Harris berkata Globalhijrah Arab akan memberi fokus kepada permasalahan di negara-negara Arab dan Asia Barat agar rakyat Malaysia memahami apa sebenarnya yang berlaku di sana.

“Tumpuan utama Globalhijrah Arab akan ialah perkara-perkara yang berlaku di dunia Arab. Kita akan selami sejarah konflik-konflik melibatkan negara Arab untuk pengetahuan penonton,” katanya.

Sebelum Globalhijrah Arab, TV Alhijrah pernah menerbitkan berita berbahasa Arab iaitu Akhbar Alhijrah yang lebih tertumpu kepada berita tempatan. Manakala program utama Globalhijrah versi bahasa Melayu ke udara setiap Ahad jam 8.45 malam di TV AlHijrah. — AlHijrah Online / Zaim Zamani


LEBIH SEPARUH JEMAAH HAJI NEGARA BERADA DI TANAH SUCI

MAKKAH: Operasi haji musim 1444 Hijrah berjalan lancar dengan 16,863 atau 53 peratus jemaah haji negara telah tiba di Tanah Suci sejak 21 Mei lepas hingga hari ini.

Ketua Rombongan Haji Malaysia Datuk Seri Syed Saleh Syed Abdul Rahman berkata 11,294 jemaah kini berada di kesemua 12 hotel penginapan di Makkah manakala 5,569 di tiga hotel di Madinah.

Beliau berkata sebanyak 57 penerbangan atau 58 peratus daripada keseluruhan 98 penerbangan telah berlepas dari Lapangan Terbang Antarabangsa Kuala Lumpur (KLIA) ke Tanah Suci.

“Kesemua 50 penerbangan dari KLIA ke Madinah telah selesai dengan penerbangan terakhir tiba di Madinah pada awal pagi 4 Jun,” katanya dalam sidang media perkembangan operasi haji di sini.

Menurutnya penerbangan feeder flight dari tiga stesen iaitu Alor Setar, Kedah; Kota Bharu, Kelantan dan Kuala Terengganu, Terengganu yang membawa jemaah haji ke KLIA juga telah selesai beroperasi.

Sementara itu, Syed Saleh memaklumkan 31 jemaah haji berada di wad pusat rawatan Tabung Haji (TH) dan lima lagi di hospital Arab Saudi disebabkan jangkitan paru-paru, sakit kulit, otot dan sendi, namun kesemua mereka berada dalam keadaan stabil.

Beliau berkata bagi pesakit yang berada di fasiliti Arab Saudi, pasukan perubatan negara akan melawat mereka bagi mengetahui situasi semasa, selain berkongsi maklumat atau sejarah kesihatan pesakit sekiranya diperlukan doktor tempatan.

Syed Saleh turut mengingatkan jemaah haji untuk menjaga kesihatan serta mengelak terdedah cuaca panas yang kini mencecah 42 hingga 46 darjah Celcius, selain memakai pelitup muka bagi mencegah jangkitan sistem pernafasan ekoran pertambahan jumlah jemaah haji dari seluruh dunia.

“Jemaah haji disaran mendapatkan rawatan segera di klinik-klinik yang disediakan TH jika tidak sihat…jangan bimbang jika pergi ke klinik dan ditahan di wad, jemaah haji akan tetap dibawa untuk berwukuf,” katanya.–AlHijrah Online


UNDANGAN MAKAN ‘NON MUSLIM’: HUKUMNYA HARUS SELAGI TIDAK ANCAM AKIDAH

KUALA LUMPUR: Umat Islam diharuskan memenuhi jemputan makan bukan Islam selagi mana ia tidak mendatangkan ancaman akidah seperti melakukan sebarang aktiviti ritual keagamaan.

Bahkan hukumnya adalah haram jika umat Islam mengiktiraf syiar serta mengagungkan hari perayaan mereka.

Hukum itu dijelaskan menerusi laman web Pejabat Mufti Wilayah Persekutuan dengan berlandaskan kepada kerangka menjalinkan hubungan baik dan harmoni sesama masyarakat berbilang kaum sebagaimana firman Allah dalam surah Al-Mumtahanah yang bermaksud:

“Allah tidak melarang kamu untuk berbuat baik dan berlaku adil terhadap orang-orang yang tidak memerangimu kerana agama dan tidak pula mengusir kamu dari negerimu. Sesungguhnya Allah menyukai orang-orang yang berlaku adil.” Surah Al-Mumtahanah: (8)

Sementara itu, Menteri di Jabatan Perdana Menteri Hal Ehwal Agama, Datuk Dr. Mohd Na’im Mokhtar menerusi hantaran Facebooknya menjelaskan, hukum itu juga sejajar dengan pendekatan Fiqh Ta’ayush iaitu hidup bersama dalam aman damai dalam masyarakat berbilang agama dan etnik.

Jelasnya ucapan tahniah, menghadiri perayaan agama bukan Islam yang tidak bersifat ritual seperti “jamuan rumah terbuka” dan ziarah adalah harus mengikut pandangan Syeikh Yusuf Al-Qaradawi, Syeikh Mustafa Al-Zarqa’, Syeikh Muhammad As-Sayyid Dasuki serta Majlis Fatwa dan Penyelidikan Eropah.

Mengulas lanjut, Pejabat Mufti Wilayah Persekutuan juga menjelaskan bahawa umat Islam dibolehkan untuk memakan makanan yang dimasak atau disediakan oleh non-Muslim (bukan ahli kitab) seperti Hindu, Sikh, Budha dan selainnya selagi mana makanan itu adalah halal dan bukannya daripada hasil sembelihan mereka.

Antara garis panduan yang perlu diikuti umat Islam ketika menghadiri majlis undangan keagamaan non-muslim ialah menjamu makanan yang diyakini halal, majlis tidak disertakan dengan upacara bertentangan akidah Islam, tidak mengiktiraf agama mereka dan tidak disertakan sebarang aktiviti ritual.–AlHijrah Online


KANAK-KANAK LELAKI LEMAS, SEMBILAN SELAMAT BOT DINAIKI KARAM

KOTA KINABALU: Seorang kanak-kanak lelaki lemas manakala sembilan individu selamat selepas bot penumpang dinaiki mereka karam dalam kejadian di perairan Kampung Rampaian Laut, Kota Belud, semalam.

Ketua Balai Bomba dan Penyelamat (BBP) Kota Belud Muhammad Syazwan Latun berkata kejadian berlaku kira-kira 1.05 tengah hari dan mangsa, Muhammad Hayrul Sufyan Fian yang berusia setahun ditemukan lemas oleh penduduk kampung sebelum kematiannya disahkan oleh pegawai perubatan.

Beliau berkata bomba menerima panggilan kecemasan pada 2.22 petang dan sepasukan anggota digegaskan ke lokasi kejadian yang terletak kira-kira 21 kilometer dari balai bomba berkenaan.

“Difahamkan mereka (mangsa) ke Pulau Mantanani untuk melawat keluarga. Bagaimanapun, ketika dalam perjalanan pulang, bot dinaiki karam,” katanya ketika dihubungi Bernama hari ini.

Sementara itu, Pusat Gerakan Operasi Jabatan Bomba dan Penyelamat Malaysia Sabah dalam kenyataan memaklumkan bot itu membawa 10 penumpang masing-masing empat lelaki, tiga perempuan dan tiga kanak-kanak.

Sembilan daripada mereka berjaya menyelamatkan diri manakala seorang kanak-kanak lelaki ditemukan penduduk kampung dan disahkan meninggal dunia oleh pegawai perubatan.

Mangsa kemudian diserahkan kepada pihak polis untuk tindakan lanjut dan operasi menyelamat tamat sepenuhnya pada 4.15 petang.–AlHijrah Online


MAJLIS TILAWAH DAN HAFAZAN AL-QURAN DITANGGUHKAN

KUALA LUMPUR: Majlis Tilawah dan Menghafaz Al-Quran (MTHQA) Peringkat Antarabangsa Tahun 1441H/2020M yang dijadualkan pada 6 hingga 11 April 2020M di Pusat Konvensyen Kuala Lumpur (KLCC) akan ditangguhkan kepada suatu tarikh yang akan dimaklumkan kelak.

Ketua Pengarah Jabatan Kemajuan Islam Malaysia (JAKIM), Datuk Paimuzi Yahya berkata penangguhan itu susulan keputusan kerajaan supaya semua perhimpunan termasuk acara melibatkan penyertaan dalam dan luar negara ditangguhkan berikutan situasi semasa wabak Covid-19.

“MTHQA yang diurusetiakan JAKIM merupakan acara tahunan negara sejak 61 tahun lalu. Acara ini disertai lebih 60 negara dari seluruh dunia bagi memperdengar bacaan dan hafazan ayat-ayat suci al-Quran al-Karim,” kata Paimuzi dalam kenyataan di sini hari ini.

Perdana Menteri, Tan Sri Muhyiddin Yassin dalam amanat khas mengenai wabak COVID-19 yang disiarkan di stesen-stesen televisyen tempatan semalam, antara lain meminta semua acara perhimpunan peringkat tempatan atau antarabangsa ditangguhkan bagi membendung penularan wabak itu di dalam negara. — AlHijrah Online


PM ARAH JABATAN KERAJAAN BANGUNKAN WAHANA UNTUK LAKSANA SUBSIDI BERSASAR

PUTRAJAYA: Perdana Menteri Datuk Seri Anwar Ibrahim hari ini mengarahkan jabatan-jabatan kerajaan merangka serta membangun wahana atau kaedah bersesuaian bagi melaksanakan subsidi bersasar dengan mengambil kira kepentingan pengguna dan industri.

Dalam kenyataan yang dikeluarkan selepas mempengerusikan Mesyuarat Majlis Tindakan Sara Hidup (NACCOL) hari ini, Anwar berkata Malaysia mesti menyalurkan semula subsidi pukal, yang turut memanfaatkan golongan maha kaya dan konglomerat, ke arah menopang kumpulan B40, M40 dan peniaga kecil yang amat terkesan akibat peningkatan kos sara hidup.

“Sebagai contoh, Tenaga Nasional Bhd (TNB) mempunyai hampir 10 juta pengguna tetapi 10 peratus daripada angka itu yakni satu juta pengguna yang meliputi kumpulan konglomerat menikmati lebih daripada 50 peratus subsidi elektrik.

“Jabatan-jabatan kerajaan mesti merangka serta membangun wahana yang bersesuaian bagi melaksanakan subsidi bersasar dengan mengambil kira kepentingan pengguna dan industri serta memastikan kelancaran dan keberkesanan pelaksanaan kebijakan ini,” kata beliau.

Mesyuarat NACCOL di Perdana Putra itu turut disertai kedua-dua Timbalan Perdana Menteri iaitu Datuk Seri Dr Ahmad Zahid Hamidi dan Datuk Seri Fadillah Yusof, menteri-menteri yang berkaitan serta Ketua Setiausaha Negara Tan Sri Mohd Zuki Ali.

Pada 27 Nov lepas, Anwar mengarahkan NACCOL mencerakin dan menelusuri implikasi subsidi dalam tempoh dua minggu. Beliau dilaporkan berkata subsidi yang ditanggung kerajaan pada masa ini antaranya subsidi elektrik, dinikmati semua golongan walaupun ia sebenarnya bertujuan untuk membantu golongan rakyat miskin.

Sementara itu, Anwar yang juga Menteri Kewangan berkata sebanyak tiga kertas dibentangkan dalam mesyuarat hari ini yang mengupas isu, tantangan dan strategi secara bersama oleh Kementerian Perdagangan Dalam Negeri dan Kos Sara Hidup (KPDN), Kementerian Sumber Asli, Alam Sekitar dan Perubahan Iklim serta Kementerian Perladangan dan Komoditi.

“Laporan-laporan itu bertujuan untuk mendapatkan pandangan awal daripada pemegang taruh berkaitan terutamanya pemain industri serta pertubuhan bukan kerajaan (NGO) yang mewakili hak pengguna,” kata beliau dan menambah bahawa kerajaan juga konsisten dalam membangun serta mendukung pembangunan industri yang mampan.

Anwar berkata sektor penternakan negara telah lama mencapai tahap yang mampan untuk memenuhi permintaan tempatan dan berupaya untuk mengeksport.

“Kerajaan berhasrat memudahkan industri ini untuk mengeksport ke luar produk mereka serta memastikan sektor penternakan menghasilkan bekalan yang cukup untuk keperluan rakyat dan ini termasuk menjamin bantuan yang lebih besar dan bersasar, terutamanya kepada pengusaha tempatan,” kata beliau.

Pada saat ini, katanya isu bekalan menjadi tumpuan utama kerajaan kerana kekurangan bekalan akan memberi impak yang buruk, justeru, kerajaan akan mempertimbangkan untuk meneliti kaedah campur tangan kerajaan di peringkat pengguna.

“Mesyuarat NACCOL telah membincangkan perkara ini dengan panjang lebar dan beberapa ikhtiar telah disyorkan. Perkara ini akan dibentangkan kepada Jemaah Menteri dan Kabinet akan membuat keputusan esok,” kata beliau.–AlHijrah Online


ISRAEL TAHAN 50,000 KANAK-KANAK PALESTIN SEJAK 1967

GAZA: Dianggarkan seramai 50,000 kanak-kanak lelaki dan perempuan ditahan sejak pendudukan Israel pada 1967, lapor Agensi Berita Petra.

“Mereka ditahan tanpa mempertimbangkan usia mereka yang masih kecil tanpa diberikan keperluan asas kepada mereka,” kata Ketua Unit Kajian dan Dokumentasi Suruhanjaya Bekas Tahanan Palestin Abdel Nasser Farwaneh dalam satu kenyataan pada Isnin.

Beliau berkata Israel tidak menghormati peraturan standard minimum dalam rawatan kanak-kanak Palestin yang ditahan di penjara dan pusat tahanan.

“Ia bertujuan untuk menjejaskan dan memusnahkan masa depan mereka untuk mewujudkan generasi yang lemah,” katanya.

Bahkan, katanya kanak-kanak Palestin ditahan untuk tempoh yang lama dan ini ternyata bertentangan dengan peruntukan konvensyen hak asasi manusia antarabangsa, khususnya Konvensyen mengenai Hak Kanak-kanak.

Farwaneh berkata rejim itu memperlakukan tahanan dengan zalim dan ganas serta merampas hak asasi mereka, seperti hak pendidikan, rawatan, makanan yang mencukupi, tidak dibenar menerima lawatan daripada ibu bapa dan tidak dibicarakan secara adil.  – AlHijrah Online


RAKYAT MALAYSIA DISERU SERTAI #RASUAHBUSTERS

OLEH: Datuk Dr Hussamuddin Yaacub

Assalamualaikum wrt wbh & Salam Sejahtera,

Kami menyeru semua rakyat Malaysia untuk bergabung bersama kami di dalam Gerakan #RasuahBusters dan menjadi agen perubahan di dalam masyarakat.

Apakah #RasuahBusters?

#RasuahBusters ialah sebuah kempen untuk membanteras rasuah di Malaysia –  rasuah, peras ugut, kronisme, nepotisme, memberi sogokan untuk mendapatkan perlindungan, salahguna kuasa, suapan dan penyelewengan dana.

Ini termasuk rasuah besar atau kecil, konvensional atau tidak, secara terbuka mahupun tertutup.

Kenapa kita perlu banteras rasuah?

Rasuah memberi kesan buruk kepada masyarakat dan perniagaan.  Sumber ekonomi tidak diuruskan dengan baik.  Orang yang salah dan tidak layak mendapat peluang, pekerjaan atau kuasa.

Produktiviti bermakna menggunakan sumber paling sedikit untuk mendapatkan hasil yang terbaik.  Rasuah menghalang produktiviti berlaku kerana ia mendorong pembaziran terjadi (sumber yang berlebihan digunakan).  Apabila orang yang salah mendapat pekerjaan, kesannya produk akhir atau khidmat yang diberikan bukanlah yang terbaik, malah tidak mencapai kualiti yang diharapkan.

Apabila rasuah disogokkan, dan orang yang tidak layak diberikan projek, semua orang rugi, termasuk yang menerima sogokan.  Kesannya adalah pengurangan kualiti ke atas projek itu sendiri.  Penerima suapan rasuah tidak akan melakukan kerja mengikut piawaian yang sepatutnya, kerana kepentingan mereka bukan lagi kepentingan awam tetapi diri sendiri.

Ketika kejujuran hilang dan rasuah berleluasa di dalam Negara ini, setiap warga Malaysia berada dalam kerugian. Kita tidak mahu perkara ini terus berlaku.  CUKUP, CUKUP SUDAH!

Kita perlukan perkhidmatan moden dan tahap kehidupan yang lebih baik. Kita perlukan kemudahan perubatan setaraf dunia dinikmati oleh rakyat Malaysia.  Kita hasratkan infrastruktur yang mantap dan cekap sebagai sistem sokongan ke arah kehidupan yang lebih unggul,

Namun, semua impian kita telah musnah oleh rakusnya Rasuah!

Kita inginkan kemudahan yang lebih baik; sekolah, jalanraya, hospital, pejabat, kedai, perumahan.  Kita impikan kualiti pengajian yang lebih baik di institusi pendidikan tinggi di mana anak-anak kita boleh berkembang maju setelah mereka menerima ijazah, mendapat kerja yang baik dengan pendapatan bagus.  Kita inginkan peningkatan untuk bergerak ke hadapan dengan masa hadapan yang bersinar.

Tetapi rasuah mencuri semua harapan ini dari kita!

Pada tahap yang lebih dalam, rasuah adalah amat bertentangan dengan kepercayaan, keyakinan dan nilai moral kita.

Kita perlu sedar, walau masyarakat boleh membina institusi, merangka peraturan dan undang-undang mencegah rasuah, namun pada akhirnya ia terpulang kepada diri kita sendiri.

Di dalam kita mengatur strategi menggempur rasuah, kita perlu fokus kepada diri kita juga.  Kita perlu saling memberikan keyakinan bahawa rasuah ini boleh meranapkan semua yang kita ada dan impikan pada akhirnya.  Kita perlu bertegas mengingatkan pemimpin bahawa kita inginkan pembangunan tanpa rasuah dan pada masa yang sama kita perlu berikrar bahawa kita tidak akan tunduk pada apapun atas nama rasuah, hatta untuk mengelakkan saman jalanraya!

Kita boleh lakukannya!  Kita ada kebolehan dan keupayaan untuk membina diri yang lebih baik, dan Malaysia yang lebih sejahtera!

Kitalah #RasuahBusters! Kami perlu anda untuk bersama.  Bersama kita berganding bahu membina hati nurani Negara ini.

Apakah pendekatan kami?

Kompas kami adalah Rukun Negara, Perlembagaan Persekutuan dan nilai-nilai yang dikongsi bersama di dalam budaya dan kepercayaan beragama.

Sebagai ejen perubahan, panduan berikut menjadi etika dan pegangan para #RasuahBusters

ETIKA #RasuahBusters

Siapakah #RasuahBusters?

Kami, anda dan saya adalah gabungan pihak yang berkemahuan dan bersedia dengan perubahan ini. Sama ada individu atau pun dalam bentuk kumpulan.

Gerakan ini mengambil pendekatan desentralisasi iaitu Pasukan Pusat Rasuah Busters (PPRB) di peringkat pusat bertindak sebagai pemula. PPRB bertindak membentuk kesedaran dan penyediaan material asas, kepakaran, skil dan pengetahuan berkaitan bagi memulakan dan memperkembangkan gerakan #RasuahBusters ini. #RasuahBusters membantu menyusun asas sikap serta tingkah laku yang diperlukan bagi mewujudkan budaya positif untuk mengelakkan pengambilan dan pemberian rasuah. Kami juga berusaha dalam bentuk kerangka yang lebih besar untuk membantu Negara melalui proses dan struktur penting yang mendatangkan impak untuk jangka masa yang panjang.

Anda juga boleh menjadi sebahagian dari #RasuahBusters dengan MULA bertindak sebagai:

* Jangan lupa untuk merujuk kepada Panduan #RasuahBusters, sebagai sistem operasi standard tingkahlaku kita

Bila, di mana, dan Bagaimana kita ingin memulakan Gerakan #RasuahBusters?

SEKARANG!

Facebook: Rasuah Busters

Instagram: rasuahbusters

Twitter:rasuahbusters

email : rasuahbusters@gmail.com,

(WA)   :019-3823635 – Untuk bergabung sebagai sukarelawan #RasuahBuster   : 019-6680920 – Untuk sebarang aduan.

Gunakan hashtag berikut untuk penilaian kempen ini

#RasuahBusters

Adakah kita boleh menghasilkan bahan-bahan kreatif kita sendiri?

Ya! Sudah tentu. Lakukankanlah! Kita mahu memanfaatkan segala bentuk semangat dan bakat yang boleh dilahirkan oleh rakyat Malaysia. Tidak kira muda mahu pun tua, – dari Perlis hinggalah ke Sabah. Kita rakyat Malaysia yang kreatif. Kita juga ingin menjalinkan kerjasama dengan mereka yang lebih bijak dan berbakat untuk usaha ini. Lakukanlah apa pun saja untuk membantu kami menghapuskan gejala rasuah ini tetapi kekal di dalam kerangkan panduan dan etika yang digariskan di perenggan ke 3 di atas.Rakyat Malaysia yang dikasihi,

Bersama membanteras rasuah

Tahniah diucapkan atas kebersamaan kita di dalam perjalanan yang paling penting untuk Negara ini. Walau bagaimanapun, kita perlu sentiasa beringat bahawa matlamat membanteras rasuah ini jauh lebih besar dari diri dan kumpulan kita sendiri. Oleh itu, prinsipnya adalah mengikut dan menyokong usaha saya dan pasukan kami ini selagi mana ianya benar dan betul. Perbaiki kami jika terdapat sebarang kesilapan tanpa kami sengajakan. Kami hanyalah insan biasa di dalam gerakan ini, namun kami tetap beriltizam untuk melakukan yang terbaik. Saya  juga berkeyakinan anda akan melakukan perkara yang sama untuk diri dan kumpulan anda juga.

Ikhtiar dan perjalanan ini baru saja bermula.Dalam kita melihat rasuah sebagai sebuah simptom penyakit yang perlu diuruskan diperingkat awal lagi, dan dalam berusaha membina perubahan jangka panjang dengan kemenangan-kemenangan yang kecil,  matlamat utama kita tidak akan lari daripada membangunkan budaya dan norma nasional dengan standard etika tertinggi bersama nilai moral karakter bangsa untuk kita tangani punca kepada berlakunya wabak rasuah.

Bersama kita membanteras rasuah dan bina Malaysia yang lebih baik.

Terima kasih,

Saya yang tak nak terima dan beri rasuah,

Datuk Dr Hussamuddin Yaacub

— AlHijrah Online

PENULIS ADALAH PENGERUSI LEMBAGA PENGARAH KUMPULAN KARANGKRAF DAN KETUA PASUKAN #RASUAHBUSTERS KUALA LUMPUR

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.


JAKIM GIAT JEJAK ‘THE HOOD MAN’ ABDULLAH ISU PENYEMBELIHAN DI AUSTRALIA

KUALA LUMPUR: Jabatan Kemajuan Islam Malaysia (JAKIM) menggiatkan usaha menjejaki lelaki dikenali di media sosial sebagai ‘The Hood Man’ (Abdullah) bagi membantu siasatan terhadap dakwaan loji penyembelihan Thomas Foods International (TFI) Lobethal, Australia, yang didakwa lelaki itu sebagai tidak mematuhi keperluan standard dan prosedur halal Malaysia.

Menteri di Jabatan Perdana Menteri (Hal Ehwal Agama) Datuk Idris Ahmad berkata sehingga kini pihaknya belum dapat menghubungi lelaki berkenaan.

“Sekarang ini kami berusaha untuk bercakap dengan lelaki yang membuat pendedahan mengenai kes itu, dan kita mahu dia memberikan kerjasama yang baik.

“Setakat ini kami belum dapat menghubunginya, walaupun mengikut maklumat pegawai kami sudah dapat menghubunginya, dan dia beritahu akan hubungi semula, tetapi sampai hari ini usaha itu belum berjaya sedangkan usaha ini penting bagi mencari bukti serta menyelesaikan maslaah,” katanya.

Beliau berkata demikian kepada pemberita selepas merasmikan Kongres Nasional “Islam, Keluarga Malaysia dan Keharmonian: Membina Agenda Kalis Cabaran Masa Depan” di Dewan Besar Institut Kefahaman Islam Malaysia (IKIM) di sini hari ini.

Sebelum ini media mendedahkan pengakuan seorang bekas pekerja sebuah rumah penyembelihan di Australia yang mendakwa terdapat bukti rakaman video cara sembelihan haiwan yang dikatakan melanggar protokol sebenar.

Mengulas lanjut, Idris berkata pihaknya juga tidak berkompromi dengan isu berkenaan kerana perkara itu melibatkan soal halal dan haram.

“Kalau ikut fakta yang diberikan oleh pegawai kita di sana (Australia), kita bersedia, kalau ada maklumat seperti fakta dan data, malah kita tidak akan berkompromi dengan perkara ini,”katanya.

Menurutnya yang penting untuk pencarian itu Jakim memerlukan maklumat yang tepat, dan pihaknya mengakui mempunyai kamera litar tertutup (CCTV) serta beberapa kelengkapan lain di pusat penyembelihan terbabit.

Sementara itu Idris berkata Jakim sudah menggantung operasi kira-kira 16 pusat loji sembelihan Thomas Foods International Lobethal, Australia, sehingga hasil siasatan yang menyeluruh diperolehi.–AlHijrah Online


SUDAH BERSEDIA UNTUK PERALIHAN KE FASA ENDEMIK?

Oleh Teh Kuan Hong dan Mohamad Harith Mohamad Nizar

KUALA LUMPUR: Malaysia bakal memasuki Fasa Peralihan ke Endemik esok (1 April) dengan menyaksikan pembukaan semula sempadan negara.

Setelah dua tahun memerangi pandemik COVID-19, rakyat Malaysia akan kembali kepada gaya hidup normal mereka, walaupun dalam norma baharu dengan mematuhi prosedur operasi standard (SOP) seperti memakai pelitup muka.

Dengan peralihan kepada endemik, sekatan yang dikenakan untuk mengekang penularan COVID-19 sebelum ini telah dilonggarkan, membuka jalan kepada penganjuran kebanyakan aktiviti termasuk solat berjemaah yang dijalankan seperti biasa.

Namun, adakah rakyat Malaysia sudah bersedia untuk beralih ke fasa endemik?

Pakar kesihatan pekerjaan, kecemasan dan kesihatan awam Dr Hanafiah Bashirun dari Hospital Kasih Cyberjaya berkata terdapat dua kumpulan, iaitu yang masih terganggu dengan ancaman COVID-19 dan satu kumpulan lagi tidak sabar untuk menikmati kebebasan.

Beliau berkata rakyat Malaysia secara umumnya lebih mengutamakan kebebasan dan bersedia menerima fasa baharu dalam kehidupan mereka.

“Pada saya, mentaliti rakyat Malaysia tidak akan berubah. Malah, mereka gembira untuk menerima kebebasan ini daripada terperangkap dengan sekatan (SOP ketat),” katanya kepada Bernama hari ini.

Bagaimanapun, beliau mengingatkan adalah penting untuk rakyat Malaysia bertanggungjawab dalam mematuhi SOP bagi memastikan kadar jangkitan dihadkan kepada tahap minimum.

Ditanya mengenai kemunculan varian baharu selepas Omicron, Dr Hanafiah berkata terdapat kemungkinan manusia telah membangunkan imuniti kelompok semula jadi terhadap virus itu, ditambah dengan suntikan vaksin sebagai perlindungan tambahan.

Katanya, orang ramai tidak perlu terlalu bimbang mengenai varian baharu kerana kerajaan telah merangka pelbagai pelan untuk menangani kemungkinan berlakunya lonjakan kes pada masa hadapan.

“Apabila sudah membenarkan kita berada dalam fasa endemik, kerajaan sebenarnya sudah bersedia untuk berdepan senario lebih buruk. Ini bermakna kerajaan mempunyai rancangan luar jangka,” katanya.

Pensyarah kanan dan ahli epidemiologi dari Universiti Putra Malaysia (UPM) Prof Madya Dr Malina Osman berkata kriteria utama peralihan kepada fasa endemik ialah keupayaan negara mengendalikan kes.

Dr Malina yang juga pakar kesihatan awam berkata selagi sistem penjagaan kesihatan Malaysia tidak terjejas, ia akan dapat berfungsi secara optimum dalam menangani kes baharu bagi menjaga kesihatan rakyat.

Beliau berkata ia bergantung kepada rakyat sama ada mereka sudah bersedia untuk beralih kepada fasa baharu atau tidak, kerana situasi dalam fasa endemik adalah berbeza secara relatif daripada pandemik, dari segi risiko jangkitan.

“Kerajaan akan membuat beberapa persediaan untuk itu (mengendalikan kes baharu), terutama apabila kita perlu melindungi mereka yang tidak dapat divaksinasi, jadi itu sangat penting,” katanya.

Tambahan pula, beliau berpendapat bahawa situasi COVID-19 dalam negara baru-baru ini telah dikawal dengan baik dan tidak akan menjadi seperti dialami ketika gelombang Delta yang menimbulkan banyak masalah.

Semalam, sebanyak 15,941 kes dikesan di negara ini.

Perdana Menteri Datuk Seri Ismail Sabri Yaakon pada 8 Mac mengumumkan bahawa negara akan memasuki Fasa Peralihan ke Endemik bermula 1 April menyaksikan negara beralih kepada gaya hidup yang hampir normal selepas dua tahun memerangi COVID-19.

Beliau berkata fasa peralihan hanya sementara sebelum negara boleh memasuki fasa endemik sepenuhnya, tertakluk kepada pengumuman oleh Pertubuhan Kesihatan Sedunia (WHO).


TIGA PENGHUNI CEDERA, BUMBUNG ASRAMA WISMA ANAK YATIM RUNTUH

GEORGE TOWN: Tiga penghuni di Wisma Anak Yatim Perempuan Islam Pulau Pinang di Jalan Scotland di sini mengalami kecederaan selepas bumbung bangunan di bilik asrama runtuh dalam kejadian malam ini.

Ketua Polis Daerah Timur Laut ACP Soffian Santong berkata pihak bomba menerima laporan pada 9.42 malam bahawa berlaku runtuhan di wisma yang menempatkan 30 penghuni berusia tujuh hingga 18 tahun itu.

“Sebaik pihak bomba tiba, mereka mendapati tiga kanak-kanak perempuan berusia lapan, 10 dan 13 tahun mengalami kecederaan akibat dihempap bumbung dalam bilik asrama dan mereka berjaya dibawa keluar oleh dua warden serta rakan.

“Pihak bomba membawa mangsa ke Hospital Pulau Pinang dan berdasarkan pemeriksaan awal, mereka berada dalam keadaan stabil namun doktor akan menjalankan rawatan lanjut,” katanya kepada pemberita di lokasi kejadian.

Beliau berkata mangsa berusia lapan tahun cedera ringan manakala yang berumur 10 tahun mengadu sakit di bahagian tengkuk dan seorang lagi di bahagian belakang badan.

Soffian berkata semasa kejadian, kesemua mangsa berada di dalam bilik asrama manakala penghuni lain sedang mengikuti kelas tuisyen, mengulang kaji pelajaran, berehat dan makan.

Beliau berkata pemeriksaan lanjut mendapati sebahagian bumbung di atas bilik berkeluasan 185 meter persegi itu runtuh sebelum menghempap mangsa dan pihak polis bersama bomba telah memutuskan untuk menutup wisma tersebut buat sementara waktu.

“Setakat ini, kejadian tersebut tiada unsur khianat namun kami akan menjalankan siasatan terperinci,” katanya sambil menambah penghuni lain akan ditempatkan buat sementara waktu di Wisma Anak Yatim Lelaki Islam Pulau Pinang yang terletak tidak jauh dari lokasi kejadian.

Soffian juga berkata sembilan penghuni yang selamat akan menduduki peperiksan percubaan Sijil Pelajaran Malaysia esok.

Yang Dipertua Persekutuan Kebajikan Anak-Anak Yatim Islam Pulau Pinang Tan Sri Mohd Yussof Latiff pula berkata beliau terkejut dengan kejadian itu dan berterima kasih kepada semua pihak yang tampil menyelamatkan penghuni asrama terbabit.

“Bangunan asrama itu telah beroperasi sejak tahun 1984 dan berada dalam keadaan baik, ia pernah dibaiki dan diubah suai beberapa kali sebelum ini,” katanya.


JOHAN TILAWAH ANTARABANGSA MENINGGAL DUNIA

KUALA LUMPUR: Johan Tilawah al-Quran Peringkat Antarabangsa 2016, Wan Ainuddin Hilmi Abdullah meninggal dunia pada jam 1.25 petang, hari ini.

Sumber melaporkan Allahyarham meninggal dunia akibat sesak nafas.

Allahyarham sebelum ini pernah muncul di TV Alhijrah dalam program Gema Haflah.

Dalam perkongsian di Instagram Farhatul Fairuzah yang juga Johan Tilawah al-Quran Peringkat Antarabangsa 2019, Allahyarham meninggal dunia pada hari Sambutan Maulidur Rasul 1443H.

“Pemergian hari ini pada Maulidur Rasul, sangat mulia MasyaAllah. Mari kita sedekahkan Al-Fatihah,” dalam hantarannya.—AlHijrah Online


KEDUTAAN BUAT PERSIAPAN RAPI UNTUK BAWA PULANG RAKYAT MALAYSIA DARI WUHAN

KUALA LUMPUR: Kedutaan Malaysia di China kini dalam persiapan akhir mengumpulkan semua rakyat Malaysia di Wuhan yang telah dikenal pasti untuk dibawa pulang ke tanah air hari ini, susulan penularan wabak Novel Koronavirus 2019 (2019-nCoV) di China.

Duta Besar Malaysia ke China Raja Datuk Nushirwan Zainal Abidin berkata pasukan sekretariat yang ditubuhkan bagi misi itu sedang melakukan persediaan dan prosedur perlu bagi memastikan urusan logistik terutamanya penyelarasan di Lapangan Terbang Tianhe, Wuhan, berjalan lancar.

“Kita sudah maklumkan kepada mereka supaya berkumpul di satu tempat dan seterusnya akan dibawa dengan kenderaan yang disediakan khas untuk bergerak ke Lapangan Terbang Tianhe, Wuhan hari ini,” katanya ketika dihubungi Bernama.

Sementara itu, beliau berkata senarai muktamad nama 141 rakyat Malaysia yang terdiri daripada 117 rakyat Malaysia dan 24 bukan warganegara yang merupakan pasangan serta anak-anak mereka telah diserahkan kepada kerajaan China, semalam.

Nushirwan juga bersyukur kerana urusan logistik berjalan dengan baik dan ia hasil perbincangan melalui panggilan telefon antara Menteri Luar Datuk Saifuddin Abdullah dan Menteri Luar  China, Wang Yi, pada Sabtu lepas.

“Sepertimana diumumkan oleh Timbalan Perdana Menteri (Datuk Seri Dr Wan Azizah Wan Ismail) semalam, penerbangan yang akan membawa rakyat Malaysia di Wuhan, tiba (di Wuhan) pada hari ini. Namun, menjadi lumrah dalam situasi rumit seperti ini akan terdapat kelewatan penerbangan tidak mengikut jadual asal.

“Kami juga sentiasa berhubung dan mengemas kini maklumat untuk disampaikan kepada rakyat Malaysia di Wuhan,” katanya.

Nushirwan berkata beliau juga telah menghantar satu mesej ringkas kepada rakyat Malaysia itu dalam aplikasi wechat, dan ia lebih kepada kata-kata perangsang dan nasihat kepada mereka serta prosedur yang perlu dipatuhi bagi proses berkenaan.

Tanpa mendedahkan butir penerbangan pulang ke tanah air, beliau berkata ia akan diumumkan oleh Putrajaya, kelak.

Semalam, Dr Wan Azizah mengumumkan misi membawa pulang rakyat Malaysia seramai 132 orang, yang terdiri daripada 108 rakyat Malaysia dan 24 bukan warganegara yang merupakan pasangan serta anak mereka dengan penerbangan khas dari Wuhan, dijadual hari ini.

Misi itu akan disertai lapan orang iaitu enam pegawai daripada Kementerian Kesihatan Malaysia (KKM), seorang pegawai Agensi Pengurusan Bencana Negara (NADMA) dan seorang pegawai Kementerian Luar.

Pesawat AirAsia dengan 12 krew akan digunakan bagi misi itu. — BERNAMA


SARANAN BACAAN QUNUT NAZILAH PADA RAKAAT TERAKHIR SOLAT FARDU SELAMA SEBULAN

KUALA LUMPUR: Semua surau dan masjid di seluruh negara diajak untuk melaksanakan bacaan Qunut Nazilah pada rakaat terakhir setiap kali solat fardu selama sebulan.

Seruan itu dibuat Jabatan Pengajian Qur’an & Sunnah, AbdulHamid AbuSulayman Kulliyyah Ilmu Wahyu & Sains Kemanusiaan, Universiti Islam Antarabangsa Malaysia (UIAM).

“Dalam menghadapi minggu-minggu mendatang, serangan pengganas Zionis-Israel yang dijangka akan makin mengganas, Jabatan Pengajian Qur’an & Sunnah, UIAM ingin menyeru masjid-masjid dan surau-surau utama di semua kampus UIAM seluruh negara, autoriti agama melalui semua Majlis dan Jabatan Agama Islam serta seluruh institusi pendidikan di Malaysia agar menetapkan semula pelaksanaan pembacaan qunut nazilah di rakaat terakhir pada setiap solat fardu selama sebulan.

“Pembacaan Qunut Nazilah dalam setiap solat fardhu dalam satu jangka masa ketika umat Islam sedang ditimpa musibah seperti peperangan adalah tuntutan Sunnah Nabi Muhammad SAW.

“Hal itu direkodkan oleh al-Imam al-Bukhari dalam Sahih al-Bukhari apabila Nabi Muhammad SAW mendoakan keburukan keatas Ri’il, Dzakwan, Usayyah dan Bani Lahyan kerana mereka membunuh para penghafaz Qur’an dan mengkhianati Nabi Muhammad SAW. Ia dilakukan selama sebulan dipenghujung setiap solat fardhu,” kata Jabatan Pengajian Qur’an & Sunnah UIAM dalam kenyataan hari ini.

Jabatan itu menyeru umat Islam menghidupkan Sunnah Nabi Muhammad SAW dalam memohon kemenangan dan keselamatan rakyat Palestin bersama segala usaha solidariti yang termampu sama ada melalui saluran diplomatik, bantuan kewangan, kemanusiaan mahupun sebaran kesedaran dan penerangan.

UIAM sentiasa bersama perjuangan rakyat Palestin dalam membebaskan tanah air yang dijajah dan menegaskan hak mempertahankan diri mereka dalam menghadapi penjajah Zionis-Israel dan jabatan itu memuji ketegasan Kerajaan Malaysia dalam komitmen menyokong perjuangan rakyat Palestin tanpa berbelah bahagi dan tidak apologetik. — AlHijrah Online


SOP LEBIH KETAT BERMULA 4 FEBRUARI PALSU

KUALA LUMPUR: Kementerian Kesihatan Malaysia (KKM) menafikan maklumat yang tular mengenai pelaksanakan prosedur operasi standard (SOP) lebih ketat bermula 4 Februari ini.

Menerusi muat naik KKM di Facebook rasminya memaklumkan kandungan yang sedang tular itu adalah tidak benar sama sekali.

“Mohon untuk anda semua tidak menyebarkannya,” kata KKM.

Terdahulu, tular di WhatsApp dan media sosial lain yang menyatakan kerajaan akan memperketatkan SOP selama enam bulan mula 4 Februari ini selepas Perintah Kawalan Pergerakan (PKP) 2.0 dijangka berakhir.

Antara maklumat palsu yang disebarkan adalah pergerakan terhad 10 kilometer, sebuah kereta satu orang, tidak boleh merentas daerah atau negeri, tidak boleh keluar selepas jam 8 malam serta waktu operasi perniagaan dan pelanggan dihadkan selain larangan sambutan Tahun Baharu Cina.

Mesej palsu tersebut turut mendakwa bayaran RM110 akan dikenakan kepada pesakit yang dimasukkan ke hospital, pemakaian gelang elektronik pengasingan, dan peperiksaan sekolah ditangguhkan.—AlHijrah Online


PLUS TEMPATKAN KAKITANGAN DI LORONG RFID

KUALA LUMPUR: PLUS Malaysia Berhad (PLUS) akan menempatkan kakitangannya di lorong Identifikasi Frekuensi Radio (RFID) bagi membantu pengguna yang mengalami masalah.

Dalam kenyataan yang dikeluarkan hari ini, PLUS memaklumkan pelanggan lebuh raya yang mengalami masalah pengesanan di lorong RFID tidak perlu risau kerana kakitangan tol akan menggunakan peranti mudah alih untuk mengimbas tag RFID.

“Sekiranya tag masih tidak dapat dikesan, kupon untuk diagnostik pengesanan penuh di pusat fitmen Touch ‘n Go yang terdekat akan disediakan. Jika tag RFID masih mempunyai isu pengesanan selepas ujian, Touch ‘n Go akan menggantikan tag RFID secara percuma,” kata kenyataan tersebut.

Selain itu PLUS menghargai maklum balas dan pandangan orang ramai terhadap isu kesesakan yang timbul di plaza tol dan telah mengambil tindakkan untuk penambahbaikan berdasarkan maklum balas ini.

PLUS juga telah menggandakan pasukan untuk membantu pelanggan di plaza tol, serta meningkatkan keterlihatan papan tanda arah untuk meningkatkan pengenalan lorong RFID.

Syarikat itu berharap dengan peningkatan penghijrahan pembayaran tol menerusi RFID, yang sejajar dengan gaya hidup digital pembayaran tanpa sentuh hari ini dan e-Dompet, akan membawa pengalaman perjalanan yang lebih lancar dan menyeronokkan. – AlHijrah Online


JORDAN TAMATKAN PERJANJIAN DENGAN ISRAEL

AMMAN: Selepas 25 tahun,
Jordan memutuskan tiada penyambungan atau pembaharuan perjanjian bagi
menyewakan sebahagian wilayahnya kepada Israel.

Agensi berita Xinhua dalam
laporannya berkata Raja Jordan, Raja Abdullah II mengumumkan penamatan rasmi perjanjian
itu semalam.

“Hari ini, beta memaklumkan penamatan perjanjian damai membabitkan Baqoura dan Ghumar dan pengambilalihan semula setiap inci tanah terbabit,” kata Raja Abdullah II itu dalam sidang Parlimen Jordan.

Kementerian Luar Jordan
dalam kenyataannya berkata Jordan akan menghormati setiap hak di Baqoura dan
Ghumar sambil menambah ia mengiktiraf hartanah persendirian di kawasan seluas
820,000 meter persegi di Baqoura.

Jordan akan membenarkan penduduk
Israel yang memiliki tanah di kawasan itu memasuki wilayah terbabit selepas
menerima visa daripada Kedutaan Jordan di Tel Aviv dan kemasukan ke wilayah
terbabit adalah melalui pintu sempadan rasmi.

Jordan juga akan
membenarkan petani mengutip hasil bagi tanaman yang diusahakan sebelum
penamatan perjanjian damai itu.

Jordan pada Oktober 2018 memaklumkan secara rasmi kepada Israel mengenai keputusannya tidak akan memperbaharui perjanjian itu yang membolehkan sebahagian wilayahnya disewakan kepada Israel.

Tahun lalu, Raja Abdullah
II menyatakan Jordan akan menamatkan Israel “annexation” terhadap kawasan Baqoura
dan Ghumar di bawab perjanjian damai 1994.

Raja Jordan itu juga dalam
ciapan Twitternya pada tahun lalu menegaskan mengambilbalik Baqoura dan Ghumar
adalah agenda utama Jordan.

Di bawah perjanjian damai
1994, Jordan mempunyai hak untuk memperbaharui perjanjian itu yang menyaksikan
penyewaan kawasan Baqoura dan Ghumar kepada petani Israel. – Terjemahan AlHijrah
Online


ULAMA JORDAN, SYEIKH MUHAMMAD NAIM YASIN MENINGGAL DUNIA

KUALA LUMPUR: Ilmuan Fiqh terkemuka Jordan, Sheikh Dr. Muhammad Naim Yasin dilaporkan meninggal dunia pada malam tadi, selepas dilaporkan berada dalam keadaan kritikal.

Khabar duka itu dikongsikan di laman rasmi Facebooknya yang memaklumkan bahawa almarhum kembali menghadap Ilahi dengan keadaaan tenang.

“Khabar gembira kepada kamu, nafasnya yang terakhir keluar seperti angin lembut. Dia tidak sakit atau menderita, wajahnya tersenyum dan bercahaya”, maklum keluarganya dalam hantaran tersebut malam tadi.

Difahamkan, solat jenazah akan dilaksanakan di Masjid Mohammed Abu AlHaj Altilawy, Amman di Jordan selepas solat Asar (waktu tempatan).

Untuk rekod, Sheikh Dr. Muhammad Naim Yasin memiliki dua ijazah sarjana muda iaitu bidang syariah dan undang-undang yang dari Universiti Damsyik, Syria.

Beliau juga mempunyai dua ijazah sarjana (Master) dari Universiti Al Azhar, Mesir dalam bidang Fiqh Muqaran (fiqh perbandingan) dan undang-undang di Universiti Kaherah, Mesir.

Beliau menamatkan bidang pengajiannya di peringkat doktor (PhD) dalam bidang Fiqh Muqaran (fiqh perbandingan) di Universiti Al Azhar, Mesir.

Sheikh Dr. Muhammad Naim Yasin merupakan ulama fiqh kontemporari antaranya berkaitan akidah, perubatan dan zakat serta terkenal di peringkat antarabangsa. Antara karya ilmiahnya yang terkenal ialah kitab Al-Iman.-AlHijrah Online


PERLU PASANG EKZOS ASAL JIKA MAHU TUNTUT MOTOSIKAL BUNYI BISING- JSPT PERAK

IPOH: Jabatan Siasatan dan Penguatkuasaan Trafik (JSPT) Perak mengeluarkan sejumlah 679 saman terhadap penunggang motosikal dalam Ops Khas Kesalahan Bunyi Bising bermula 1 Mac hingga Jumaat.

Ketua JSPT Perak, Superitendan Zakaria Abd Rahman berkata, kesemua saman dikeluarkan disebabkan pelbagai kesalahan trafik seperti ubah suai kenderaan, nombor pendaftaraan tidak mengikut spesifikasi ditetapkan serta tiada cermin sisi.

“Daripada jumlah disaman, 19 buah motosikal telah disita kerana didapati mengubahsuai ekzos sehingga mengeluarkan bunyi bising melebihi kadar ditetapkan.

“Jika pemilik ingin menuntut motosikal semula, perlu memasang ekzos yang asal,” katanya.

Tambahnya, individu yang terlibat dalam kesalahan berkenaan melibatkan golongan yang berumur 16 hingga 40 tahun.

JSPT Perak tidak akan berkompromi malah akan mengenakan tindakan tegas kepada pemilik motosikal yang mengubahsuai ekzos sehingga menimbulkan rasa tidak selesa kepada penduduk sekeliling. —AlHijrah Online


SPEAKER DEWAN RAKYAT BERKECUALI USUL TINDAKAN TERHADAP MENTERI DAN PEGUAM NEGARA

KUALA LUMPUR: Yang di-Pertua Dewan Rakyat, Datuk Azhar Azizan Harun mengambil pendekatan berkecuali daripada membuat apa-apa keputusan berkaitan usul oleh Ahli Parlimen Ipoh Barat, M Kula Segaran.

Usul itu mencadangkan agar tindakan sewajarnya diambil terhadap Menteri di Jabatan Perdana Menteri (Parlimen dan Undang-undang) Datuk Seri Takiyuddin Hassan dan Peguam Negara kerana telah mengelirukan Dewan Rakyat.

“Dalam usul tersebut mempunyai hal-hal yang bersangkutan dan mengenai Peguam Negara Tan Sri Idrus Harun, sebagaimana yang diketahui umum adalah abang kandung saya.

“Saya tidak akan campur tangan dalam apa cara sekalipun dalam pelaksanaan tugas timbalan-timbalan Yang Dipertua di dalam hal berkaitan,” katanya dalam kenyataan hari ini.

Jelasnya, sebarang keputusan mengenai usul bertarikh 29 Julai tersebut diserahkan kepada dua Timbalan Yang Dipertua Dewan Rakyat iaitu Datuk Mohd Rashid Hasnon dan Datuk Seri Azalina Othman Said. — AlHijrah Online


KONFLIK SYRIA: TURKI, AS MULA RONDAAN BERSAMA

SANLIURFA (Turki): Tentera Turki dan Amerika
Syarikat (AS) hari ini memulakan rondaan bersama di zon selamat yang dirancang
di timur Sungai Euphrates di Syria.

Kementerian Pertahanan Turki mengumumkan permulaan rodaan darat bersama itu melalui ciapan Twitter selain memaklumkan rondaan itu turut disokong penggunaan pesawat tanpa pemandu.

Anadolu Agency melaporkan enam kenderaan perisai dengan bendera Turki menyertai konvoi tentera AS sepanjang 30 kilometer dari daerah Akcakale di selatan Sanliurfa iaitu sebahagian daripada fasa pertama mewujudkan zon selamat itu.

Rondaan bersama itu meliputi kawasan selatan Turki hingga ke Tal Abyad di Syria dan dilaporkan tamat jam 1 tengah hari waktu tempatan.

Tentera Turki dan AS pada 7 Ogos lalu bersetuju mewujudkan zon selamat di utara Syria dan menyediakan laluan selamat kepada pelarian Syria yang ingin pulang ke wilayah konflik itu. Kedua-dua pihak juga bersetuju untuk membangunkan pusat operasi bersama.

Pasukan enam anggota dari AS tiba di Turki pada
12 Ogos lalu bagi persiapan pusat operasi bersama itu.

Kerjasama itu juga membabitkan perangkaan langkah-langkah keselamatan perlu bagi mengatasi kebimbangan Turki, termasuk membersihkan zon itu daripada kumpulan pengganas YPG/PKK yang mana didakwa menjadi sekutu AS, tetapi menerima bantahan Turki.

YPG (Unit Perlindungan Rakyat Kurdis)/PKK adalah cabang gerakan pengganas Parti Pekerja Kurdistan (PKK), yang mana bertanggungjawab di atas kematian hampir 40,000 orang di Turki sejak 30 tahun lalu, termasuk kanan-kanak, wanita dan bayi. – Agensi


SULTAN KELANTAN PERKENAN ISTANA BALAI BESAR DIBUKA UNTUK PEMBERIAN VAKSIN

KOTA BHARU: Sultan Kelantan Sultan Muhammad V memperkenan supaya pintu Istana Balai Besar, di sini, dibuka kepada rakyat jelata bagi tujuan kemudahan pelaksanaan program pemberian vaksin COVID-19.

Pengelola Istana Diraja Kelantan, Datuk Tengku Azmi Tengku Jaafar berkata, Istana Balai Besar merupakan satu-satunya istana di Kelantan yang dibuka bagi tujuan tersebut.

Beliau berkata, Program Vaksinasi COVID-19 Kebangsaan di Istana Balai Besar anjuran Pejabat Sultan Kelantan dengan kerjasama Jabatan Kesihatan Negeri Kelantan (JKNK) bagi Fasa Dua Pelan Pemulihan Negara (PPN) dilaksanakan lima hari, mulai hari ini.

“Bagi program (vaksinasi) ini dalam Fasa Pertama PPN ia telah dilaksanakan pada 9 Jun lalu yang membabitkan seramai 350 penerima vaksin yang terdiri daripada pegawai-pegawai dan kakitangan Istana negeri Kelantan.

“Program kali ini dijangka seramai 2,000 penerima dijangka akan menerima vaksin iaitu 1,000 penerima adalah rakyat jelata dan selebihnya adalah kakitangan dan kerabat-kerabat Istana Negeri Kelantan,” katanya semasa ditemui dalam Program Vaksinasi COVID-19 Kebangsaan anjuran Pejabat Sultan Kelantan di Istana Balai Besar, di sini hari ini.

Mengulas lanjut, Tengku Azmi berkata Sultan Muhammad V juga memuji rakyat Kelantan yang telah mendaftar untuk menerima vaksin dan baginda turut menitahkan agar semua rakyat Kelantan sama ada di dalam atau di luar negeri supaya mengambil serius berkenaan peningkatan jangkitan COVID-19 di Kelantan serta negara ini.

“Baginda juga menyeru semua rakyat memainkan peranan masing-masing dalam melindungi diri sendiri dan keluarga,” katanya sambil memaklumkan Sultan Muhammad V juga menzahirkan ucapan setinggi-tinggi penghargaan dan terima kasih kepada seluruh barisan hadapan yang terlibat terutamanya kakitangan Kementerian Kesihatan (KKM) dalam membendung penularan COVID-19.

“Mereka tidak mengenal penat lelah berkhidmat untuk segenap lapisan masyarakat dan bertungkus lumus dalam memastikan kes yang mencanak naik ini dapat dilandaikan secepat mungkin.

Dalam masa sama, Tengku Azmi turut memaklumkan Tengku Mahkota Kelantan Tengku Dr Muhammad Faiz Petra juga amat prihatin terhadap masalah serta kekangan yang dihadapi oleh pihak KKM dalam memastikan kelancaran proses pemberian vaksin COVID-19.

“Pada 23 Jun lalu, bertempat di Istana Balai Besar juga, Tengku Mahkota Kelantan telah mengampuni perkenan untuk mengurniakan sumbangan lima peti ‘Top Loading’ bagi tujuan kemudahan penyimpanan bekalan vaksin COVID-19 kepada Jabatan Kesihatan Negeri Kelantan,” katanya.


DUA INDIVIDU RENTUNG KERETA BERTEMBUNG LORI KONTENA

KUALA LUMPUR:  Dua individu rentung apabila kereta dinaiki mereka terbakar selepas bertembung dengan sebuah lori kontena di Jalan Kuala Garing, Rawang dekat sini, awal pagi tadi.

Penolong Pengarah Bahagian Operasi Jabatan Bomba dan Penyelamat Selangor Ahmad Mukhlis Mukhtar berkata sepasukan anggota dari Balai Bomba dan Penyelamat Rawang dikerahkan ke lokasi kejadian selepas menerima panggilan pada 3.53 pagi.

Beliau berkata setibanya di lokasi, pasukan bomba mendapati dua mangsa yang rentung melibatkan seorang lelaki dan seorang wanita tempatan masing-masing berusia 26 dan 23 tahun.

“Kebakaran itu melibatkan kereta jenis Honda City yang terbakar 70 peratus manakala lori kontena terbakar 50 peratus,” katanya dalam kenyataan.

Ahmad Mukhlis berkata pemandu lori kontena itu selamat selepas sempat keluar dari kenderaan tersebut.–AlHijrah Online


MAHKAMAH TOLAK PERMOHONAN TAHAN REMAN PENGASAS SUGARBOOK

SHAH ALAM: Mahkamah Tinggi Shah Alam menolak permohonan polis menahan reman pengasas aplikasi ’Sugarbook’ bagi membantu siasatan dakwaan laman berkenaan digunakan sebagai platform mencari perempuan simpanan.

Peguam yang mewakili suspek, Foong Cheng Leong berkata, Timbalan Pendaftar Mahkamah Tinggi, Noorasyikin Sahat menolak permohonan pihak berkuasa berkenaan selepas anak guamnya memberi aku janji akan memberi kerjasama penuh kepada pihak polis.

Terdahulu, Ketua Jabatan Siasatan Jenayah Selangor, Datuk Fadzil Ahmat berkata, lelaki tempatan berusia 43 tahun yang berasal dari Minden, Gelugor, Pulau Pinang itu ditahan pada jam 4.30 Rabu petang di sebuah kondominium di ibu negara.

“Siasatan mendapati suspek mengaku sebagai pengasas aplikasi ‘Sugarbook’,” katanya, hari ini.

Mengulas lanjut, kes disiasat mengikut Seksyen 505(b) Kanun Keseksaan serta Seksyen 233 Akta Komunikasi dan Multimedia 1998.

“Suspek juga disiasat mengikut Seksyen 372(1)(d) dan Seksyen 372B Kanun Keseksaan,” tambahnya.

Fadzil berkata, sehingga kini pihaknya menerima 74 laporan polis di seluruh negara berhubung kes tersebut.

Terdahulu, media melaporkan Malaysia berada di kedudukan ketiga tertinggi di Asia di belakang India dan Indonesia bagi negara yang mempunyai bilangan ‘sugar daddy’ paling ramai melalui aplikasi berkenaan yang menyediakan platform mencari temu janji itu.

Susulan aduan orang ramai, Suruhanjaya Komunikasi dan Multimedia Malaysia (SKMM) menyekat akses ke laman tersebut yang turut mendakwa semakin ramai wanita di negara ini, khususnya penuntut universiti, menawarkan diri menjadi sugar baby menerusi laman berkenaan.—AlHijrah Online


“Jangan hanya turun kawasan, tunjuk muka bila saya balik,” – ZAHID

BAGAN DATOH, 6 Ogos – “Jangan hanya turun kawasan, tunjuk muka bila saya balik,” demikian teguran Timbalan Perdana Menteri Datuk Seri Dr Ahmad Zahid Hamidi kepada pemimpin UMNO bahagian.

Naib Presiden UMNO itu berkata terdapat segelintir pemimpin UMNO peringkat bahagian yang hanya turun bertemu rakyat di peringkat akar umbi apabila beliau melawat kawasan tersebut.

“Saya berharap pemimpin di Bagan Datoh turun ke bawah, turun ke akar umbi, ketua cawangan, ketua Pemuda, ketua Wanita dan ketua Puteri, jangan tunjuk muka ketika saya balik sahaja.

“Mereka (pemimpin) tahu saya sibuk, tapi mereka pun buat-buat sibuk. Bila saya balik baru nak tunjuk muka. Apa punya pemimpin?, katanya sambil disambut tepukan gemuruh oleh hadirin.

Ahmad Zahid yang juga Anggota Parlimen Bagan Datoh berkata demikian dalam ucapan dasar pada mesyuarat perwakilan UMNO Bahagian Bagan Datoh 2016 di sini hari ini yang dihadiri 477 perwakilan. Mesyuarat tersebut dirasmikan Naib Presiden UMNO Datuk Seri Hishammuddin Tun Hussein.

BERNAMA


Kebakaran hutan: Pemerintah Indonesia dikritik

KUALA LUMPUR – Aktivis alam sekitar Indonesia mengkritik pemerintah
yang dilihat tidak serius dalam menangani kebakaran sehingga berlaku jerebu
teruk dan menjejaskan keselamatan awam.

Menurut laporan Bernama yang memetik laporan media Jakarta, Ketua
Sumber Daya Wahana Lingkungan Hidup Indonesia (WALHI), Khalisah Khalid mendakwa
10 syarikat yang didapati bersalah dalam kebakaran hutan pada 2012 hingga 2015 belum
dikenakan tindakan.

Direktur Eksekutif WALHI di Jambi, Rudiansyah pula mendakwa pemerintah
hanya mengambil tindakan terpilih kepada pelaku pembakaran hutan.

“Lebih 11,000 hektar kawasan hutan terbakar di Jambi dan tiada apa
apa pun tindakan terhadap mana-mana pihak,” katanya sebagaimana dipetik
Bernama.

Bernama juga dalam laporannya memetik laporan agensi berita Antara menyatakan
Presiden Indonesia, Joko Widodo turut melahirkan kekesalannya terhadap
pemerintah daerah dalam menangani kebakaran hutan yang menyebabkan jerebu teruk
di provinsi Kalimantan, Riau dan Jambi.

“Pasukan (pemadam api) kita tambahkan. Tetapi sekali lagi, kalau
tidak ada dukungan dari pemerintah daerah, ini adalah pekerjaan besar yang
sulit diselesaikan.

“Kita memiliki semuanya, tapi tidak ditertibkan secara baik. Kalau
infrastruktur ini diaktifkan secara baik, saya yakin, kebakaran hutan akan
dapat ditangani,” kata Jokowi yang dipetik Antara, mengikut laporan
Bernama.

Menurut laporan itu lagi, masyarakat juga menyatakan kekesalan kerana
Gabernor Riau, Syamsuar dan Wali Kota Pekanbaru, Firdaus kini berada di luar
negara ketika masalah jerebu kian memburuk.

Sejak Januari lepas, lebih 42,000 hektar hutan dan ladang terbakar di
beberapa provinsi di Indonesia dan kini telah pun merentasi sempadan negara
jiran.


RAJA PERMAISURI AGONG UCAP SELAMAT JALAN KEPADA JEMAAH HAJI

SEPANG: Raja Permaisuri Agong Tunku Hajah Azizah Aminah Maimunah Iskandariah hari ini berkenan mengucapkan selamat jalan kepada bakal jemaah haji Malaysia yang akan berlepas ke Tanah Suci bagi musim haji 1443H/2022 di Kompleks Haji Sepang (Movenpick) di sini.

Keberangkatan tiba Raja Permaisuri Agong pada kira-kira 10 pagi disambut Menteri di Jabatan Perdana Menteri (Hal Ehwal Agama) Datuk Idris Ahmad.

Tuanku Azizah yang membacakan titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, dalam titahnya menyatakan kesempatan bertemu dan mengucapkan selamat jalan kepada tetamu Allah itu membawa erti besar kerana telah dua tahun rakyat Malaysia menanti untuk menunaikan ibadah haji akibat pandemik COVID-19.

“Saya dan Raja Permaisuri Agong amat bersyukur kerana pada tahun ini rakyat saya telah kembali menerima jemputan daripada Allah untuk menjadi tetamu Allah di Tanah Suci. Alhamdulillah,” titah Seri Paduka.

Al-Sultan Abdullah dalam titahnya menasihatkan para jemaah haji untuk terus menjaga kebersihan diri dan memastikan semua arahan pihak berkuasa serta prosedur operasi standard sentiasa dipatuhi, memandangkan situasi pandemik dunia yang masih belum pulih sepenuhnya.

“Jemaah haji Malaysia diminta untuk sentiasa menjaga akhlak dan menjauhi segala anasir tidak sihat yang boleh menjejaskan imej serta nama baik negara.

“Semua jemaah haji harus mematuhi dan menghormati peraturan serta undang-undang yang ditetapkan oleh kerajaan Arab Saudi demi menjaga hubungan kedua-dua negara yang sudah lama terjalin,” titah baginda.

Seri Paduka bertitah sepanjang berada di Tanah Suci para bakal jemaah haji hanya perlu menguatkan niat untuk melaksanakan ibadat haji dengan sempurna, selain memastikan semua nasihat dan arahan TH dipatuhi.

“Justeru, sahutlah panggilan daripada Allah dengan memperbanyakkan amalan wajib dan sunat sebagai tanda syukur atas segala nikmat yang telah dikurniakan.

“Hanya dengan pelaksanaan ibadat haji yang sempurna dan disulami pula dengan akhlak yang baik akan menjanjikan haji yang mabrur. Insya-Allah,” titah baginda.

Al-Sultan Abdullah bertitah bakal jemaah haji perlu bersyukur atas nikmat keamanan yang dikecapi negara kerana keamanan yang dinikmati selama ini telah membuka ruang kepada mereka untuk menunaikan Rukun Islam kelima dengan selamat dan selesa.

Seri Paduka bertitah hubungan erat yang telah lama terjalin antara Malaysia dan Arab Saudi turut menyumbang kepada jemaah haji Malaysia kembali ke Tanah Suci, serta menzahirkan ucapan penghargaan dan setinggi-tinggi terima kasih kepada kerajaan Arab Saudi atas segala kerjasama dan bantuan yang telah diberikan.

“Kami amat berharap hubungan yang erat antara kedua-dua negara ini akan berterusan untuk manfaat jemaah haji dan ummah kita. Insya-Allah,” titah baginda.

Yang di-Pertuan Agong turut menzahirkan rasa sukacita dengan persediaan dan komitmen tinggi yang dipamerkan Tabung Haji (TH), agensi kerajaan dan pihak swasta yang terlibat dalam operasi haji tahun ini dalam usaha mengekalkan kualiti perkhidmatan yang diberi kepada jemaah haji negara.

Seri Paduka bertitah agar TH meneruskan usaha-usaha memantapkan sistem pengurusan haji agar sentiasa di tahap cemerlang dan menjadi contoh kepada negara Islam lain.

Turut hadir Pengerusi Lembaga Tabung Haji (TH) Tan Sri Azman Mokhtar,  Pengarah Urusan Kumpulan dan Ketua Pegawai Eksekutif TH Datuk Seri Amrin Awaluddin dan Duta Besar Arab Saudi ke Malaysia Datuk Dr Mahmoud Hussien Saeed Qattan.

Seramai 291 bakal jemaah haji akan berlepas ke Tanah Suci menerusi penerbangan Saudia Airlines SV 5633 ke Jeddah pada 4.45 petang hari ini, dari Lapangan Terbang Antarabangsa Kuala Lumpur (KLIA) dan dijangka tiba kira-kira 8.10 malam (waktu Arab Saudi).

Seramai 14,306 jemaah haji dari Malaysia mengerjakan Rukun Islam Kelima itu pada musim haji tahun ini, dengan dibantu 340 petugas TH.

Penerbangan bagi musim haji tahun ini merangkumi 48 penerbangan Malaysia Airlines dan Saudia Airlines bermula pada 4 Jun lepas dan penerbangan akhir dijadualkan pada 2 Julai ini.–AlHijrah Online


JAS belum terima laporan EIA jajaran baharu ECRL

KUALA LUMPUR – Jabatan Alam Sekitar (JAS) masih belum menerima
laporan Penilaian Kesan Alam Sekitar (EIA) daripada kerajaan persekutuan
 berhubung jajaran baharu Projek Laluan Rel Pantai Timur (ECRL).

Ketua Pengarah JAS, Datuk Dr Ahmad Kamarulnajuib Che Ibrahim berkata,
 tiada tarikh muktamad yang ditetapkan untuk menyerahkan laporan
berkenaan.

“Laporan EIA boleh diserahkan sekiranya kerajaan persekutuan sudah bersedia untuk membentangkannya kepada JAS. Tiada  tarikh muktamad yang ditetapkan untuk menyerahkan laporan EIA tersebut,”  katanya ketika ditemui selepas pelancaran majlis ‘Prime Minister’s  Hibiscus Award 2019/2020’, di sini, hari ini.

Majlis
 itu dirasmikan Timbalan Menteri Tenaga, Sains, Teknologi, Inovasi, Alam
 Sekitar dan Perubahan Iklim (MESTECC) Isnaraissah Munirah Majilis.

Jajaran
 baharu ECRL yang dicadangkan itu akan merentasi 20 stesen dari Kota
Bharu melalui Kuala Terengganu, Kuantan, Mentakab dan diteruskan hingga
ke Jelebu, Bangi/Kajang, Putrajaya Sentral serta Pelabuhan Klang.

Dalam
 pada itu, Kamarulnajuib berkata orang ramai yang ingin mengetahui
mengenai 56 syarat yang membawa kepada kelulusan pembinaan Lebuhraya Pan
 Island Link 1 (PIL 1) di Pulau Pinang, boleh mendapatkannya di pejabat
kerajaan negeri tersebut. Katanya pihaknya juga akan mengambil tindakan
sekiranya berlaku perlanggaran syarat dalam kerja-kerja pembinaan
tersebut.

“Jabatan Alam Sekitar bertanggungjawab terhadap laporan  EIA itu dan bukannya projek terbabit. Projek itu di bawah bidang kuasa  kerajaan negeri… sekiranya ada apa-apa perlanggaran, kerajaan negeri  harus memastikan mereka komited dan memenuhi syarat… kami akan  mengambil tindakan terhadap sebarang perlanggaran syarat,” katanya.

Sementara itu, berucap pada majlis perasmian itu, Isnaraissah Munirah
 berkata anugerah itu akan terus memainkan peranan penting untuk
menggalakkan beribu-ribu perniagaan di Malaysia, kecil dan besar, untuk
mewujudkan dan mengguna pakai penyelesaian inovatif dalam menangani
pertimbangan alam sekitar, ekonomi dan sosial, tonggak kepada
kemampanan.

Anugerah itu dibuka untuk pendaftaran sehingga 30 Ogos ini. – SINAR ONLINE


YASIN DIDAKWA TANAM 17 POKOK GANJA, EDAR DADAH

PETALING JAYA: Penyanyi dan komposer, Muhammad Yasin Sulaiman hari ini didakwa di mahkamah di Petaling Jaya atas dua pertuduhan menanam 17 pokok disyaki ganja dan mengedar dadah jenis ganja.

Bagi pertuduhan pertama, tertuduh didakwa menanam 17 pokok dipercayai ganja dalam pasu plastik berisi tanah.

Pertuduhan itu didakwa mengikut Seksyen 6B (1)(A) Akta Dadah Berbahaya 1952 dan boleh dihukum di bawah Seksyen 6B (3) akta sama yang membawa hukuman penjara seumur hidup dan sebat tidak kurang daripada enam sebatan, jika sabit kesalahan.

Tertuduh yang berusia 47 tahun, bagaimanapun mengaku tidak bersalah atas pertuduhan tersebut.

Untuk pertuduhan kedua, Yasin didakwa mengedar dadah jenis ganja dengan anggaran berat 214 gram yang ditemui di kediamannya.

Kesalahan itu didakwa mengikut Seksyen 39B (1)(a) Akta Dadah Berbahaya 1952 dan boleh dihukum mengikut Seksyen 39B(2) akta sama yang memperuntukkan hukuman penjara seumur hidup atau gantung sampai mati dan sekiranya tidak dihukum mati hendaklah disebat maksimum 15 sebatan, jika sabit kesalahan.

Tiada pengakuan direkodkan daripada tertuduh untuk kesalahan itu.

Kesalahan didakwa dilakukan di sebuah kondominium di Kota Damansara pada jam 5.30 petang, 24 Mac lalu.

Kedua-dua pertuduhan tersebut didakwa secara berasingan di Mahkamah Majistret dan Mahkamah Sesyen Petaling Jaya. – AlHijrah Online


DIANCAM SERANGAN ZIONIS, MENTERI PALESTIN RAYU KOMUNITI ANTARABANGSA LINDUNGI HOSPITAL AL QUDS

RAMALLAH: Menteri Kesihatan Palestin Mai Alkaila merayu masyarakat antarabangsa dan semua pertubuhan hak asasi manusia untuk campur tangan dan melindungi Hospital Al Quds di Gaza daripada ancaman serangan Israel.

“Amat penting bagi masyarakat antarabangsa untuk bertindak segera bagi mengelak tragedi yang menimpa Hospital Arab Al Ahli pada Selasa lepas berulang,” katanya dalam satu kenyataan, lapor Agensi Berita WAFA.

Beliau berkata Persatuan Bulan Sabit Merah yang mengendalikan Hospital Al Quds telah diberi notis agar mengosongkan hospital itu.

Ketika ini, Hospital Al Quds menampung lebih 400 pesakit dan kira-kira 12,000 penduduk yang kehilangan tempat tinggal berlindung di hospital berkenaan. — AlHijrah Online


NENEK DAN BAPA DITUDUH BUNUH KANAK-KANAK OKU

GOMBAK: Seorang nenek dan bapa didakwa di Mahkamah Majistret Selayang, atas pertuduhan membunuh cucu saudaranya yang juga orang kurang upaya (OKU) berusia lima tahun, di sini, akhir bulan lepas.

Ipzuma Ambo, 55, warganegara Indonesia, dituduh membunuh cucu saudaranya, Qaseh Nur Qalesya Roza Iskandar, di rumah di Kampung Sungai Chinchin, dekat sini antara 12.01 pagi 28 Disember dan 8.10 malam 30 Disember tahun lepas.

Tertuduh didakwa di bawah Seksyen 302 Kanun Keseksaan, atau hukuman mati mandatori jika sabit kesalahan.

Bagaimanapun, tiada pengakuan direkodkan daripada tertuduh sejurus pertuduhan dibacakan terhadapanya di hadapan Majistret Nik Mohd Fadli Nik Azlan.

Dalam masa yang sama, bapa mangsa, Roza Iskandar Mardi, 34, mengaku tidak bersalah atas pertuduhan mengabaikan anak perempuannya sehingga menyebabkan kecederaan fizikal pada tubuh badannya, di Mahkamah Sesyen.

Tertuduh yang bekerja sebagai pemandu lori didapati melakukan kesalahan tersebut di tempat sama di antara 1 Januari dan 30 Disember tahun lepas.

Bapa tersebut didakwa di bawah Seksyen 31 (1)(a) Akta Kanak-Kanak 2001 dan boleh dihukum di bawak seksyen sama, yang memperuntuk tidak melebihi RM50 ribu atau penjara tidak lebih 20 tahun atau kedua-duanya jika sabit kesalahan.

Hakim Maziah Joary Mohd Tajudin menetapkan wang jaminan RM8,000  kepada Roza berserta syarat tambahan tertuduh perlu melaporkan diri di balai polis berdekatan tempat tinggal pada 1 haribulan setiap bulan hingga kes selesai dan dilarang mengganggu saksi-saksi pendakwaan.

Kedua-dua mahkamah menetapkan tarikh sebutan semula kes pada 18 Februari ini.

Sebelum ini, media melaporkan mangsa disepak dan ditendang sehingga usus pecah oleh suspek sejak tinggal bersama pada 2017.

Mangsa ditemui tidak disedarkan diri oleh ibu saudaranya di rumah mereka di kediaman mereka, pada 7 malam 30 Disember lalu, sebelum menghubungi ambulans.—AlHijrah Online


HUBUNGAN DUA HALA MALAYSIA-INDONESIA DITAHAP MEMBANGGAKAN – ANWAR

PUTRAJAYA: Hubungan dua hala Malaysia-Indonesia kini berada ditahap yang sangat membanggakan, kata Perdana Menteri Datuk Seri Anwar Ibrahim.

Anwar berkata keadaan yang terhasil melalui hubungan akrab umpama satu keluarga antara beliau dan Presiden Indonesia Joko Widodo serta pegawai-pegawai kerajaan telah menyaksikan beberapa isu berlarutan sekian lama berjaya diselesaikan, antaranya isu sempadan maritim dua negara di Laut Sulawesi.

“Peningkatan kerjasama dan persefahaman dalam masa yang singkat dengan Indonesia ini adalah luar biasa dan pastinya akan memberi banyak faedah dan manfaat buat rakyat dan negara.

“Hubungan sangat akrab ini memudahkan kita dalam banyak urusan… saya serta Presiden (Jokowi) amat berbangga kerana melaluinya kita dapat selesaikan satu isu yang telah kita runding selama berpuluh tahun,” kata beliau pada sidang media bersama Joko Widodo selepas sesi pertemuan empat mata di Kompleks Seri Perdana di sini hari ini.

Perdana Menteri berkata enam instrumen dua hala berkaitan ekonomi, perdagangan, sempadan dan maritim yang ditandatangani hari ini membuktikan perkara yang sukar diputuskan sebelum ini boleh diselesaikan melalui hubungan ‘kekeluargaan’ antara kedua-dua negara.

“Kalau kita teliti beberapa perjanjian hari ini termasuk bidang kerjasama antara PDRM (Polis Diraja Malaysia) dan Polis Indonesia serta antara Menteri Pertahanan kedua-dua negara yang tidak tercatat dalam senarai perjanjian persefahaman, Presiden (Jokowi) beritahu saya ada antaranya telah dirunding berpuluh tahun tetapi tidak mampu diselesaikan,” kata beliau.

Enam instrumen tersebut ialah Perjanjian Lintas Sempadan Antara Malaysia dan Indonesia, Perjanjian Berkaitan Persempadanan Laut Wilayah Kedua-dua Negara di Bahagian Paling Selatan Selat Melaka; Persempadanan Laut Wilayah Dua Negara di Laut Sulawesi; Perjanjian Perdagangan Sempadan; Kerjasama Promosi Pelaburan dan Pengiktirafan Bersama Pensijilan Halal Bagi Produk Domestik.

Selain itu, Anwar memberi jaminan kerjasama dalam menangani isu jerebu rentas sempadan dan peningkatan kerjasama dalam bidang kebudayaan, pendidikan, kegiatan dakwah yang sederhana serta pemahaman Islam juga akan diteruskan.

Sementara itu, Joko Widodo menyifatkan lawatan rasmi beliau sebagai berjaya dan menyambut baik penyelesaian yang dicapai kedua-dua negara berhubung sempadan laut di Laut Sulawesi Selat Melaka yang mana rundingan mengenainya telah berjalan sejak 18 tahun lepas.

Joko Widodo atau lebih dikenali sebagai Jokowi juga berharap rundingan mengenai isu sempadan darat dan laut serta berkaitan pekerja migran Indonesia di Malaysia turut dapat diselesaikan melalui hubungan kekeluargaan serta kerjasama baik Perdana Menteri dan juga menteri berkaitan.

“Alhamdulillah, isu yang dirunding sejak 18 tahun berjaya kita selesaikan hari ini. Saya harap isu-isu lain yang disebut juga boleh diselesaikan segera dengan harapan Perdana Menteri masih Anwar dan di Indonesia presidennya masih Jokowi,” katanya.–AlHijrah Online


WAN ZAHIDI MULAKAN TUGAS SEBAGAI MUFTI PERAK

IPOH: Mufti Perak yang baharu Datuk Wan Zahidi Wan Teh berhasrat untuk meneruskan legasi bekas mufti Allahyarham Tan Sri Dr Harussani Zakaria dalam mempertahankan kesucian agama Islam di negeri ini.

Wan Zahidi, 80, yang tiba pada kira-kira pukul 8.30 pagi di Jabatan Agama Islam Perak di sini bagi memulakan tugas hari pertamanya berkata beliau bersyukur dan terharu apabila menerima Watikah Pelantikan dari Sultan Perak Sultan Nazrin Shah bagi jawatan tersebut, Sabtu lepas.

“Alhamdulillah, syukur ke hadrat Ilahi kerana diberi peluang untuk pulang semula ke negeri ini dan berkhidmat dalam mengembangkan syiar Islam dan menangani segala isu melibatkan agama Islam.

“Saya dan arwah (Harussani) merupakan sahabat lama sejak beliau dilantik menjadi mufti. Kami sering berjumpa di program ceramah dan berasa sangat terharu untuk meneruskan legasi beliau. Saya ingin mengikutI langkahnya,” katanya ketika ditemui pemberita di pejabatnya di sini hari ini.

Beliau yang berasal dari Gerik, merupakan seorang tokoh pemikir Islam yang memberikan sumbangan besar kepada dunia akademik, penyelidikan, pendidikan serta pembangunan modal insan.

Wan Zahidi pernah menjawat pelbagai jawatan penting seperti Pakar Perunding Yayasan Dakwah Islamiah, Rektor Kolej Islam Darul Ridzuan, Mufti Wilayah Persekutuan dan Felo Kehormat Kanan Universiti Islam Malaysia.

Pada 30 Mei 2021, Harussani, 82, yang dilantik sebagai Mufti Perak sejak 1985 meninggal dunia di Hospital Raja Permaisuri Bainun di sini semasa mendapatkan rawatan kerana jangkitan COVID-19. – AlHijrah Online


Antara kebenaran, troll dan hiruk-pikuk media sosial

Kehidupan kita hari ini tidak dapat lari dari pengaruh media sosial. Tidak sah hidup sehari tanpa media sosial. Ada yang terus mendapatkan telefon pintar ketika pertama kali bangun dari tidur pada waktu pagi semata-mata untuk melihat apa perkembangan terbaru.

Melalui media sosial, kita berhubung dengan teman-teman, saudara mara malahan juga mereka yang tidak kita kenali sebelum ini. Kita berkongsi kehidupan seharian, berita, maklumat dan lain-lain dalam bentuk teks, gambar atau pun video. Selain itu, media sosial  juga menjadi medan untuk berhibur dan mengisi masa lapang.

Ada yang
berlumba-lumba untuk menjadi orang yang pertama berkongsi maklumat atau berita
terkini. Namun, dengan lambakan maklumat yang diperolehi melalui media sosial,
tidak semuanya mengandungi maklumat yang benar. Malah tidak kurang yang
menggunakan media sosial untuk menyebarkan maklumat palsu yang boleh membawa
kepada pertelingkahan dan permusuhan.

Ada pula yang menggunakan troll untuk menyiarkan mesej dengan nada menyindir terhadap seseorang individu atau kumpulan. Suasana menjadi hangat apabila troll tersebut mendapat sambutan pengguna di laman sosial, terutama melalui komen-komen yang diberikan.

Mufti Wilayah Persekutuan baru-baru ini mengeluarkan hukum troll di media sosial. Menurut beliau, hukum asal menggunakan media sosial adalah harus jika tujuan dan kaedah penggunaannya tidak melanggar mana-mana hukum syarak. Sebaliknya, jika ia digunakan dengan tujuan dan kaedah yang bertentangan dengan hukum syarak seperti menjadikannya sebagai alat menyebarkan pendustaan, permusuhan dan perbalahan, maka hukumnya jatuh haram.

Troll yang
mempunyai unsur menghina, memperlekeh, menyindir, mengejek, menghasut,
menyebarkan pendustaan, membangkitkan permusuhan, menyemai kebencian dan
menjatuhkan maruah individu adalah perbuatan  yang membawa ciri-ciri
menyalahi syarak yang dilarang dan boleh membawa kepada dosa.

Sehubungan itu, marilah
kita menjadi pengguna media sosial yang bertanggungjawab dengan memeriksa maklumat
yang kita perolehi sebelum menyebarkan atau membuat sesuatu kesimpulan. Umpamanya,
kita boleh memeriksa kesahihah sesuatu maklumat dengan merujuk kepada sumber
berita yang boleh dipercayai, seperti kenyataan rasmi, portal rasmi dan
lain-lain.

Pengguna media sosial mestilah bertanggungjawab dengan tindak-tanduknya di media sosial. Langkah-langkah mestilah diambil untuk mengelak dari menimbulkan pertelingkahan atau perselisihan. Ada maklumat yang benar namun tidak semua maklumat yang diterima boleh dipercayai. Pastikan maklumat yang ingin disebarkan diperiksa terlebih dahulu kesahihannya.

Adalah lebih baik untuk kita tidak berkongsi atau memberi komen pada perkara yang tidak pasti kesahihannya. Apa yang perlu diberi perhatian ialah agar kita berhati-hati di dalam menyebar maklumat yang diterima dari media sosial dan tidak menjadi batu api yang mengeruhkan lagi keadaan.

Begitu juga,
janganlah kita menjadikan perbezaan pandangan tentang sesuatu perkara sebagai
sebab untuk menimbulkan permusuhan sesama insan, apatah lagi di kalangan sesama
umat Islam.

Dalam banyak keadaan, berdiam diri dari memberi komen pada sesuatu troll itu adalah tindakan yang lebih baik. Perkongsian dari cybertrooper atau pemilik akaun media sosial yang tidak diketahui identiti sebenar janganlah dilayan.

Tidak salah untuk mengejar populariti, memperoleh mesej yang viral dan jumlah likes yang tinggi, namun janganlah sampai kita terjebak dalam perkara yang boleh membawa kepada dosa. Ingatlah bagi setiap Muslim, setiap amalannya akan dikira oleh Allah swt sebagai amalan yang baik atau amalan yang buruk yang akan dihitung pada hari akhirat nanti.

*Mohammad Abdul Hamid, penulis merupakan YDP IKRAM Bandar Tun Razak


PELUMBA MUDA NEGARA, SYARIFUDDIN AZMAN JUARA CEV MOTO3 REMAJA DUNIA

KUALA LUMPUR: Sujud syukur antara perkara pertama dilakukan pelumba muda negara, Syarifuddin Azman selepas beliau menjuarai perlumbaan CEV Moto3 Remaja Dunia, di Litar Catalunya, Barcelona.

Syarifuddin atau lebih dikenali sebagai Damok, yang berumur 20 tahun itu berjaya menamatkan perlumbaan dengan catatan masa 29 minit 32.553 saat dalam 16 pusingan sejauh 74.5 kilometer.

Walaupun beliau bermula di petak ke-10, namun pelumba muda itu tetap tenang mengalahkan pelumba David Munoz Rodriguez dari pasukan Avatel-Cardoso Racing dengan catatan masa 29:32.715 manakala Jose Antonio Rueda Ruiz juga dari Sepanyol di tempat ketiga (29.32.825s).

“Syukur Alhamdulillah. Terima kasih kepada pasukan yang bekerja keras untuk perlumbaan minggu ini. Terima kasih juga kepada ketua kru, pengurus pasukan dan juga Datuk Razlan (Razali) yang hadir ke sini untuk memberi sokongan.

“Ia satu kejayaan yang menggembirakan terima kasih kepada mereka yang memberikan sokongan dan juga kepada keluarga,” katanya.

Kemenangan yang diperoleh Damok diiringi lagu ‘Negaraku’ yang berkumandang di Barcelona.

Damok sempat melarikan diri sebelum pelumba kedua dan ketiga menyambut kemenangan mereka dengan menggoncangkan botol arak di atas pentas.

Kemenangan tersebut menjadikan Damok berada di tempat keenam keseluruhan dengan 31 mata, selepas mengharungi empat pusingan perlumbaan tersebut.—AlHijrah Online


PROTES GANAS RAGUT TUJUH NYAWA DI BOLIVIA

SUCRE : Sekurang-kurangnya tujuh maut dan 12 lagi cedera semasa protes ganas di Bolivia.

Laporan El Deber yang memetik kenyataan pejabat pendakwa raya menyebut, dua terbunuh di La Paz dan Santa Cruz, manakala tiga kematian dicatat di Cochabamba.

Sementara itu, polis mengesahkan seramai 169 penunjuk perasaan telah ditahan kerana menyertai perhimpunan haram tersebut.

Bantahan besar-besaran di Bolivia tercetus susulan dakwaan penipuan Evo Morales semasa Pilihan Raya Presiden bulan lalu.

Morales yang mengumumkan peletakan jawatannya kelmarin melarikan diri ke Mexico selepas pasukan polis dan tentera menarik balik sokongan. – SINAR HARIAN


LETUSAN WHITE ISLAND: MAYAT MANGSA DIKELUARKAN ESOK

WELLINGTON: Polis di New Zealand merancang untuk mengeluarkan lapan mayat individu yang dilaporkan hilang dalam letusan gunung berapi White Island esok.

“Saya kini boleh mengesahkan bahawa kita telah memuktamadkan rancangan untuk mengeluarkan mayat dari tempat kejadian pagi esok,” kata Timbalan Pesuruhjaya, John Tims dalam satu kenyataan.

Jurucakap Institut Penyelidikan GNS Science (GNS), Graham Leonard bagaimanapun memberitahu, status gunung berapi kekal sangat tidak menentu.

“Gegaran terus meningkat dan kemungkinan letusan di gunung berapi paling aktif di New Zealand, kira-kira 48km dari bandar Whakatane dalam tempoh 24 jam akan datang telah meningkat 50 hingga 60 peratus,” katanya.

Angka kematian kini meningkat kepada lapan orang selepas dua lagi mangsa cedera dalam letusan Isnin lalu meninggal dunia semalam dengan lapan mangsa hilang turut dianggap terkorban.

Menurut Ketua Pengarah Kesihatan, Ashley Bloomfield, 21 pesakit kekal di unit kebakaran di empat hospital di seluruh negara dan 16 daripada mereka berada dalam keadaan kritikal.

Dalam tempoh 24 jam lalu juga, tujuh pesakit rakyat Australia telah dihantar ke Sydney dan enam lagi mangsa rakyat negara itu bakal tiba di tanah air dalam 24 jam akan datang. — SINAR HARIAN


28 INDIVIDU POSITIF COVID-19 SELEPAS HADIRI KENDURI KAHWIN

KUALA PILAH: Seramai 28 orang disahkan positif COVID-19 selepas menghadiri satu majlis perkahwinan di Kampung Orang Asli Langkap, Tanjung Ipoh di sini.

Pengerusi Jawatankuasa Keselamatan dan Pengurusan Bencana Daerah (JKPBD) Kuala Pilah, Mohd Faizal Abdul Manap berkata, saringan kontak rapat telah dijalankan pada 4 dan 5 Oktober lalu terhadap ahli keluarga dan tetamu sekampung yang menghadiri majlis tersebut.

“Hasil saringan mendapati 28 orang positif dan 16 lagi negatif.

“Kes ini melibatkan tujuh keluarga yang menghadiri majlis perkahwinan pada 26 September lalu di kampung tersebut, katanya, hari ini.

Ujarnya, seramai 12 orang telah dirujuk ke Pusat Kuarantin dan Rawatan COVID-19 Berisiko Rendah (PKRC) manakala 16 lagi di Hospital Tampin bagi rawatan lanjut.

Tambahnya, program vaksinasi akan diteruskan bagi mengawal penularan COVID-19 di perkampungan orang asli.–AlHijrah Online


29 ASET RUGI TH DIPINDAHKAN KE SPV: MUJAHID

PUTRAJAYA: Sebanyak 29 aset Tabung Haji yang mengalami kerugian dipindahkan ke sebuah Syarikat Tujuan Khas (SPV), milik penuh Kerajaan Malaysia.

Jumlah itu termasuk empat hotel yang tular di media sosial.

Menteri di Jabatan Perdana Menteri, Datuk Seri Dr Mujahid Yusof menerusi Twitternya berkata, kesemua aset tersebut dipindahkan dengan nilai asal bagi memastikan operasi TH dikekalkan.

“Prinsip pemulihan TH ialah mengenalpasti aset yang rugi bagi menyelamatkan defisit warisan UMNO,” katanya.

Semalam, sekeping surat didakwa ditandatangani pemangku Pengarah Urusan Kumpulan dan Ketua Pegawai Eksekutif TH Hotel & Residence Sdn Bhd (THHR) Zulkefli Ahmad tular di media sosial.

Surat yang bertarikh 17 Februari itu memaklumkan empat hotel iaitu TH Hotel Kota Kinabalu, TH Hotel Pulau Pinang, TH Hotel & Convention Centre Alor Setar dan TH Hotel & Convention Centre Terengganu akan ditamatkan operasi dan perkhidmatan berkuatkuasa 1 April depan. — SINAR HARIAN


KARIKATUR NABI MUHAMMAD SALAH SATU BENTUK KEGANASAN – SHEIKH SUDAIS

MAKKAH: Khutbah Jumaat di Masjidil Haram, Makkah hari ini mengutuk keras tindakan majalah Satira, Charlie Hebdo yang menerbitkan keluaran yang memaparkan karikatur yang menggambarkan Nabi Muhammad Salallahu’alaihi Wassalam (SAW).

Khutbah disampaikan Imam Besar masjid suci itu, Sheikh Dr Abdul Rahman As-Sudais tengah hari Jumaat (waktu Arab Saudi).

As-Sudais menyifatkan karikatur berkenaan sebagai melampau, keterlaluan dan menganggapnya sebagai salah satu bentuk keganasan juga.

“Ia salah satu bentuk keganasan yang penuh dengan kebencian. Ia berunsur perkauman yang menjijikkan, bukannya kebebasan bersuara.”

Menurut As-Sudais, tindakan menghina atau mengejek kesucian dan simbol sesebuah agama bukanlah sesuatu yang dianggap hak kebebasan bersuara, sebagai mana dilaungkan sebahagian penduduk Perancis.

Sebaliknya kebebasan bersuara harus juga mengambil kira nilai-nilai kemanusiaan, dan disulami dengan rasa hormat-menghormati terhadap perasaan orang lain.

Presiden Perancis, Emmanuel Macron baru-baru ini dilapor membela hak sebuah penerbitan yang memaparkan karikatur Nabi Muhammad SAW, yang mana tindakan pemimpin itu mengundang kecaman dunia Islam.

Presiden Turki, Recep Tayyip Erdogan menyifatkan Macron sebagai individu yang perlu menjalani rawatan mental.

Kenyataan Macron minggu lalu dibuat sebagai reaksi balas terhadap pembunuhan seorang guru, Samuel Paty, di luar sekolahnya yang terletak di pinggir bandar Paris awal bulan ini.

Guru terbabit sebelum itu menunjukkan karikatur Nabi Muhammad dalam kelas semasa mengajar topik mengenai kebebasan bersuara.

Paty, menjadi sasaran kempen kebencian dalam talian berhubung pemilihan kandungan pembelajaran iaitu gambar sama yang mencetuskan serangan berdarah oleh lelaki bersenjata di pejabat majalah satira Charlie Hebdo pada 2015.

Malaysia, dalam pada itu turut mengulangi pendirian, mengutuk keras tindakan retorik dan provokatif yang sengaja mencemarkan nama baik Islam. – AlHijrah Online / Ardi Herman Mohd Mardzi


PEMANGKU RAJA PAHANG PERKENAN BN, PH BENTUK KERAJAAN NEGERI

KUALA LUMPUR: Pemangku Raja Pahang, Tengku Mahkota Tengku Hassanal Ibrahim Alam Shah Al-Sultan Abdullah Ri’ayatuddin Al Mustafa Billah Shah berkenan untuk Barisan Nasional dan Pakatan Harapan membentuk kerajaan negeri Pahang.

Pengelola Bijaya Diraja Sultan Pahang Datuk Ahmad Khirrizal Ab. Rahman berkata, Tengku Hassanal hari ini menerima menghadap serta mendengar cadangan, usul serta hasrat pemimpin parti-parti politik terlibat susulan keputusan Pilihan Raya Umum ke-15.

“Berdasarkan kuasa yang diperuntukkan kepada Raja Pemerintah sebagaimana dinyatakan dalam Bahagian II Perkara 3.(1) Undang-undang Tubuh Kerajaan Pahang, Pemangku Raja Pahang berkenan melantik Datuk Seri Wan Rosdy Wan Ismail sebagai Menteri Besar Pahang.

“Majlis Pengurniaan Surat Cara Pelantikan dan Mengangkat Sumpah Jawatan Menteri Besar Pahang akan diadakan pada Isnin 28 Nov jam 11 pagi bertempat di Balairung Seri Istana Abu Bakar Pekan Pahang,” katanya dalam satu kenyataan hari ini.—AlHijrah Online


KELUARGA PELAJAR GESA AMBIL TINDAKAN KEPADA GURU TIDAK VAKSIN

JITRA: Lebih 50 ibu bapa dan waris pelajar sebuah sekolah kebangsaan di Jitra melahirkan kebimbangan apabila mendakwa seorang guru wanita enggan divaksin, namun masih berada di sekolah berkenaan.

Mereka mendakwa walaupun guru itu sudah diasingkan dari mengajar dan ditempatkan di surau sekolah berkenaan, namun dia bergerak bebas di kawasan sekolah.

Berikutan itu, sebahagian ibu bapa dan waris menyatakan kerisauan kerana terdapat lebih 1,000 murid di sekolah berkenaan.

Waris, Mohd Hasbi Fadil berkata, mereka sudah pun membincangkan masalah itu dengan pihak Yang Dipertua Persatuan Ibu Bapa Dan Guru (PIBG) sekolah berkenaan minggu lalu, namun setakat ini tiada tindakan diambil.

Mereka kemudian bersepakat untuk menyerahkan memorandum berkenaan kepada guru besar sekolah terbabit supaya dapat menukar guru wanita itu untuk keselamatan anak-anak mereka.

“Kita ambil tindakan ini bukan untuk merusuh tetapi untuk keselamatan anak-anak.

“Seperti mana SOP di premis kedai yang tidak benarkan mereka yang tidak divaksin untuk masuk, seperti itu juga yang sepatutnya dibuat di sekolah,” katanya.

Mohd Hasbi berkata, ibu bapa dan waris pelajar berharap pihak sekolah atau Jabatan Pendidikan Daerah membuat sesuatu bagi membendung masalah ini.

Selain itu, satu laporan polis juga dibuat ibu bapa dan waris pelajar sekolah terbabit di Ibu Pejabat Polis Daerah (IPD) Kubang Pasu berhubung masalah itu. –AlHijrah Online


TH ISYTIHAR AGIHAN KEUNTUNGAN SELEPAS ZAKAT 3.05 PERATUS

Kuala Lumpur: Lembaga Tabung Haji (TH) mengumumkan agihan keuntungan selepas zakat sebanyak 3.05 peratus membabitkan pengagihan keuntungan berjumlah RM2.1 bilion kepada semua pendepositnya bagi tahun kewangan berakhir 31 Disember 2019.

TH dalam kenyataannya di sini hari ini berkata, jumlah
agihan keuntungan itu adalah RM1.2 bilion lebih tinggi berbanding RM0.9 bilion
bagi tahun kewangan 2018.

TH berkata agihan keuntungan lebih baik itu didokong
prestasi dan kedudukan kewangan yang semakin baik berasaskan strategi pelaburan
mampan serta langkah pengurusan kos secara berhemat.

“Bagi tahun kewangan 2019, TH berjaya menjana pendapatan pelaburan berjumlah RM3.3 bilion, di mana sejumlah RM1.2 bilion telah diperolehi dalam suku keempat.

“Secara keseluruhan, pendapatan pelaburan yang dijana TH adalah lebih stabil di mana pelaburan aset pendapatan tetap menjana 58 peratus pendapatan atau sebanyak RM1.9 bilion manakala pelaburan hartanah, ekuiti dan instrumen pasaran wang Islam masing-masing menyumbang RM0.5 billion (15 peratus), RM0.5 bilion (15 peratus) dan RM0.4 bilion (12 peratus),” kata kenyataan itu.

Kenyataan
itu berkata perubahan strategi pelaburan TH
kepada aset
pelaburan yang lebih stabil turut berjaya mengurangkan tekanan akibat keadaan pasaran
saham yang tidak menentu, antara lainnya, berpunca daripada ketegangan perang
dagangan di peringkat global.

“Pada 31 Disember 2019, kedudukan kewangan TH kekal stabil dengan jumlah aset melebihi jumlah liabiliti sebanyak RM2.9 bilion (sebelum agihan keuntungan kepada pendeposit) berdasarkan jumlah aset RM74.3 bilion dan jumlah liabiliti RM71.4 bilion.

“Dengan pengurusan kos yang berhemat, TH telah berjaya mencatat keuntungan selepas zakat bagi tahun kewangan 2019 berjumlah RM1.9 bilion, iaitu peningkatan 19 peratus atau RM0.3 bilion berbanding RM1.6 bilion bagi tahun kewangan lalu,” kata kenyataan itu.

TH berkata peningkatan keuntungan selepas zakat dicapai selepas mengambil kira RM86 juta bagi
pembayaran zakat kepada majlis agama Islam negeri-negeri di Malaysia dan RM370
juta bagi mengurus dan menyediakan pelbagai kemudahan kepada jemaah haji serta mengekalkan
kadar bayaran haji RM9,980 (berbanding kos sebenar RM22,900) bagi setiap jemaah
haji Muassasah yang menunaikan haji buat kali pertama pada musim haji 1440
hijrah yang lalu.

Pengarah
Urusan Kumpulan dan Ketua Pegawai Eksekutif TH, Datuk Nik Mohd Hasyudeen Yusoff
dalam kenyataan sama berkata, agihan keuntungan diisytihar TH itu adalah lebihan keuntungan
pelaburan setelah mengambil kira perbelanjaan dan bantuan kos haji, bayaran
zakat dan kos pengurusan.

“Oleh yang demikian, pendeposit TH bukan sahaja mendapat manfaat pulangan keuntungan ke atas simpanan mereka, malah turut menyumbang secara langsung dalam membantu jemaah haji Malaysia menunaikan rukun Islam ke-5 dan golongan asnaf dalam menjaga kebajikan mereka.

“TH membayar zakat bagi pihak pendeposit dan oleh yang demikian pendeposit tidak perlu lagi membayar zakat ke atas wang simpanan dan agihan keuntungan yang diterimanya,” kata Nik Mohd Hasyudeen.

Beliau
berkata TH akan terus berusaha untuk
menambah manfaat ke atas simpanan pendeposit setelah peralihan kepada kontrak
simpanan Wakalah dengan memperkenalkan pelbagai tambah nilai lain selain
memastikan prestasi pelaburan mampan.

Sebarang maklumat lanjut boleh menghubungi Pusat Panggilan Tabung Haji (THCC) di talian 03-6207 1919. – AlHijrah Online


JAIS TIDAK HALANG PENGANJURAN BON ODORI

SHAH ALAM: Jabatan Agama Islam Selangor (JAIS) tidak akan menghalang mana-mana individu untuk menghadiri program Bon Odori, yang dijadual pada 16 Julai depan di Kompleks Sukan Negara Shah Alam (Panasonic), kata Pengarahnya Datuk Mohd Shahzihan Ahmad.

Mohd Shahzihan menerusi kenyataan hari ini berkata penetapan itu dibuat, susulan titah Sultan Selangor Sultan Sharafuddin Idris Shah yang tidak berkenan apa-apa keputusan mengenai perkara itu, disimpulkan dengan tergesa-gesa tanpa kajian dan penelitian yang mendalam.

“Baginda berpendirian, banyak budaya mempunyai kaitan dengan agama, tetapi tidak semestinya agama ada di dalam budaya. Baginda juga bertegas bahawa mengamalkan sesuatu perkara adalah berbeza dengan perbuatan melihat.

“Baginda juga tidak bimbang, jika akidah umat Islam kuat dan benar, ia akan mengenepikan sebarang iktikad dan amalan yang bertentangan dengan Akidah Ahli Sunnah Wal Jamaah,” katanya.

Beliau berkata baginda turut menitahkan semua perkara yang diputuskan dibuat dengan adil dan saksama, ditambah dengan kehidupan bermasyarakat dan kepercayaan yang pelbagai di Selangor khususnya.

“Sehubungan dengan itu, baginda telah menitahkan pegawai JAIS dan Majlis Bandaraya Shah Alam (MBSA) untuk hadir ke majlis tersebut, bagi melihat sendiri apa yang berlaku di dalam program tersebut.

“Baginda sendiri pernah hadir ke majlis tersebut beberapa tahun lalu dan tidak melihat sebarang perkara yang boleh merosakkan akidah umat Islam, melainkan ia satu program sosial pekerja-pekerja industri milik syarikat Jepun yang banyak di Selangor,” katanya.–AlHijrah Online


Khoo Kay Kim meninggal dunia

KUALA LUMPUR – Tokoh sejarawan negara dan ahli akademik, Profesor Emeritus Tan Sri Dr Khoo Kay Kim meninggal dunia di Pusat Perubatan Universiti Malaya (PPUM) hari ini sekitar pukul 10.00 pagi tadi dalam usia 82 tahun, selepas jatuh sakit beberapa bulan lalu.

Beliau yang pernah menerima Anugerah Merdeka 2018 terkenal kerana sumbangannya dalam penyelidikan sarjana dan penyusunan semula sejarah Malaysia sering menjadi rujukan dalam bidang sejarah negara.

Beliau juga merupakan salah seorang yang terlibat dalam penggubalan Rukun Negara.

Kay Kim meninggalkan seorang isteri Puan Sri Rathi Khoo dan tiga anak lelaki, Eddin, Rubin dan Mavin.


HELIKOPTER BAWA ENAM INDIVIDU TERHEMPAS DI CAMERON HIGHLANDS

KUALA LUMPUR: Sebuah helikopter bawa enam individu termasuk juruterbang terhempas di Brinchang, Cameron Highlands tengah hari tadi.

Menurut Timbalan Pengarah (Operasi) Bomba Pahang, Ismail Abdul Ghani, berdasarkan maklumat awal, helikopter itu sedang dalam penerbangan dari tanah tinggi itu menghala ke Ipoh, Perak.

Pusat gerakan operasi menerima maklumat mengenai kejadian kira-kira jam 1 petang tadi dan operasi mencari dan menyelamat sudah digerakkan oleh pasukan Bomba Pahang dan Perak.

Difahamkan satu mangsa mengalami kecederaan manakala lima lagi mangsa selamat.

Helikopter itu dilapor membawa seorang doktor dan empat pegawai perubatan. —  AlHijrah Online


ADA KEBARANGKALIAN GEMPA BUMI BERLAKU DI MALAYSIA – NRECC

PUTRAJAYA: Malaysia mempunyai kebarangkalian untuk berlaku gempa bumi berdasarkan kepada bukti empirikal, demikian menurut Kementerian Sumber Asli, Alam Sekitar dan Perubahan Iklim (NRECC).

Sebagai langkah mitigasi jangka panjang, NRECC memaklumkan Jabatan Mineral dan Geosains Malaysia (JMG) menjalankan program libat urus dengan pihak berkuasa tempatan dan pihak berkepentingan dalam aplikasi penggunaan peta bahaya seismik.

“Program kesedaran awam juga dilaksanakan kepada pihak berkuasa negeri, penduduk tempatan dan sekolah yang terdedah kepada ancaman risiko gempa bumi,” menurut kementerian itu dalam satu kenyataan hari ini berhubung risiko gempa bumi di Malaysia.

NRECC turut menyarankan input peta bahaya seismik dirujuk dalam reka bentuk struktur bangunan di Malaysia.

Gegaran gempa bumi kuat yang berpusat di Malaysia pernah berlaku dengan kekuatan 6.0 hingga 6.3 skala Richter di Sabah pada 1923, 1958, 1976 dan 2015, manakala gegaran terkuat di Sarawak berlaku pada 1996 dengan 5.3 skala Richter.

Di Semenanjung Malaysia turut pernah berlaku beberapa gegaran gempa bumi dengan pusat gempa tempatan di Bukit Tinggi di Pahang, Empangan Kenyir di Terengganu, Kuala Pilah di Negeri Sembilan serta Manjung dan Temenggor di Perak dengan julat kekuatan antara 1.6 hingga 4.6 skala Richter yang berlaku pada 1984, 1985, 1987, 2007, 2009, 2010 dan 2013.

Bagi memantau pergerakan sesar aktif yang berpotensi menyebabkan gempa bumi, NRECC memaklumkan JMG telah memasang enam stesen Penanda Aras Gempa Bumi (PAG) aktif di Sabah dan 54 PAG pasif di enam negeri meliputi 29 stesen PAG pasif di Sabah, Pahang (13), Selangor (6), dan masing-masing dua stesen di Perak, Negeri Sembilan dan Sarawak serta dipantau secara masa nyata.

JMG juga telah menerbitkan Peta Bahaya Seismik Semenanjung Malaysia, Sabah dan Sarawak pada 2019 yang mencirikan zon bahaya bencana seismik berdasarkan ‘Peak Ground Acceleration’ (PGA) yang digunakan sebagai rujukan untuk membuat reka bentuk bangunan yang tahan gegaran gempa bumi.

Menurut NRECC, kejadian gempa bumi kuat yang berlaku di Sumatera, Indonesia berpotensi mengaktifkan sesar-sesar kuno di Semenanjung Malaysia dan kesan gegaran boleh dirasai di beberapa lokasi di pantai barat Semenanjung, dengan magnitud gempa bumi yang boleh terhasil adalah bergantung kepada saiz sesar kuno yang diaktifkan.

“Bagi Sabah dan Sarawak, kejadian gegaran gempa bumi adalah disebabkan oleh kombinasi pengaktifan sesar kuno akibat daripada himpitan oleh pergerakan tektonik Plat Filipina dan Plat Eurasia serta pergerakan sesar aktif tempatan,” menurut NRECC. –AlHijrah Online


PERUNTUKAN LEBIH RM65 JUTA UNTUK IMAM, BILAL, GURU KAFA DI JOHOR

KUALA LUMPUR: Kerajaan Johor hari ini menerima Peruntukan Kewangan daripada Jabatan Kemajuan Islam Malaysia (JAKIM) berjumlah RM65,212,035.60.

Peruntukan yang disalurkan Kerajaan Persekutuan itu disampaikan Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar kepada Menteri Besar Johor Datuk Onn Hafiz Ghazi.

Mohd Na’im berkata, agihan tersebut merupakan imbuhan tahunan dan elaun kepada 15,106 guru Kelas Agama dan Fardhu Ain (KAFA), imam, bilal, siak dan guru takmir di negeri itu.

“Semoga dengan peruntukan tersebut pengurusan hal ehwal Islam di negara ini akan dapat terus diperkasakan bagi membina generasi Al-Falah selaras dengan aspirasi Membangun Malaysia Madani yang dicetuskan Perdana Menteri Datuk Seri Anwar Ibrahim,” katanya dalam kenyataannya hari ini.—AlHijrah Online


LAPAN TAHUN LARIKAN DIRI, BURUH WARGA MYANMAR DIDAKWA BUNUH PEKERJA DOBI

KUALA LUMPUR:  Seorang buruh warga Myanmar yang telah lapan tahun melarikan diri daripada pihak berkuasa, hari ini didakwa di Mahkamah Majistret Ampang di sini atas pertuduhan membunuh seorang pekerja dobi warga Bangladesh, pada 2015.

Ajib Kham, 37, hanya mengangguk faham ketika pertuduhan terhadapnya dibacakan dalam Bahasa Melayu di hadapan Majistret Normaizan Rahim.

Tiada pengakuan direkodkan daripada tertuduh kerana kes itu berada di bawah bidang kuasa Mahkamah Tinggi.

Mengikut pertuduhan, lelaki itu didakwa menyebabkan kematian pemuda Bangladesh, Uzzal Ali, 28, di Jalan 2/2, Pandan Cahaya, di sini, pada 8.30 malam, 5 Sept 2015.

Pertuduhan dikemukakan mengikut Seksyen 302 Kanun Keseksaan yang membawa hukuman mati atau penjara minimum 30 tahun tetapi tidak melebihi 40 tahun dan jika tidak dikenakan hukuman mati, tertuduh berdepan hukuman sebatan tidak kurang 12 kali, jika sabit kesalahan.

Mahkamah menetapkan 3 Okt depan untuk sebutan semula kes.

Pendakwaan dikendalikan Timbalan Pendakwa Raya Nurul Ameera Sam Kamaruddin manakala tertuduh tidak diwakili peguam.

Semalam, Ketua Polis Daerah Ampang ACP Mohd Azam Ismail, dilaporkan berkata suspek ditahan dalam satu serbuan di Bukit Mertajam, Pulau Pinang pada 12.30 tengah malam, 23 Jun lepas.–AlHijrah Online


SUSPEK SAMUN BERSENJATA SEORANG WANITA DITAHAN

IPOH: Polis berjaya menahan seorang lelaki hari ini, yang melarikan diri selepas dipercayai melakukan samun bersenjata ke atas seorang wanita di bandar Kuala Kangsar semalam.

Ketua Polis Daerah Kuala Kangsar ACP Omar Bakhtiar Yaacob berkata lelaki itu ditahan sepasukan anggota Ibu Pejabat Polis Daerah Kuala Kangsar di sekitar bandar itu pada 7.30 pagi tadi.

“Hasil penahanan, polis menjumpai sejumlah barangan yang mempunyai kaitan dengan kes samun bersenjata itu dan suspek juga didapati menggunakan motosikal bernombor pendaftaran palsu,” katanya dalam kenyataan.

Beliau berkata lelaki itu direman hingga 19 Okt ini untuk siasatan mengikut Seksyen 392/397 Kanun Keseksaan.

Menurut Omar Bakhtiar hasil semakan mendapati lelaki itu mempunyai 15 rekod jenayah termasuk dadah dan polis percaya dia turut mempunyai kaitan dengan satu kes cubaan samun yang tular menerusi media sosial sebelum ini.

“Kita telah berjaya mengesan dan memanggil mangsa dalam video yang tular sebelum ini bagi tujuan siasatan lanjut,” katanya.

Dalam kejadian semalam, seorang wanita tempatan kerugian RM4,000 selepas disamun menggunakan senjata dan kejadian itu tular menerusi media sosial. – AlHijrah Online


AS UMUM TARIK DIRI DARI UNESCO

NEW YORK : Kerajaan Amerika Syarikat (AS) mengumumkan akan menarik diri dari Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) dan menuduh badan itu sebagai ‘anti Israel yang berat sebelah’.

Jurucakap Jabatan Negara Heather Nauert, Khamis lalu berkata, AS akan menubuhkan ‘misi pemerhatian’ bagi menggantikan perwakilannya di pertubuhan yang berpangkalan di Paris itu.

Dalam satu kenyataan yang mengumumkan penarikan diri itu, Israel berpendapat keputusan pentadbiran AS sebagai ‘berani dan bermoral dan menuduh UNESCO menjadi pertubuhan yang ‘membuat cerita karut’

“Perdana menteri mengarahkan Kementerian Luar Negara untuk bersedia menarik diri dari pertubuhan itu bersama AS,” kata pejabat Perdana Menteri Israel, Benjamin Netayanu dalam satu kenyataan.

Sementara itu, Ketua Pengarah UNESCO, Irina Bokova menyifatkan penarikan AS sebagai satu ‘kehilangan kepada asas multilateralisme’ dan menyatakan bahawa UNESCO tidak pernah dianggap begitu penting kepada AS atau AS kepada UNESCO’. – Sinar online